text:
मुंगेरीलाल मैथिल
भुमिका:
हँ! हँ! मुंगेरीलाल वैह जे भारतीय दुरदर्शन डीडी१ चैनल सँ धारावाहिक केर पात्र छल। बेसी उम्मीद ओ बिहारहि केर कोनो भाग सँ छल सैह देखायल गेल स्मृतिमे अबैछ। शहरी परिवेश मे पलायनदंशक शिकार मुंगेरीलाल प्रवेश पबिते अचानक अपना-आप मे कहियो राजनेता, कहियो अभिनेता, कहियो सुपरमैन, कहियो भगवान्, कहियो हाकिम, कहियो राजा… विभिन्न दर्शन करैत छल। धारावाहिक केर खासियत छलैक जे जागल जुग मे जेहन दृश्य सोझाँ अबैक, ओकरा तुरन्त अपना-आप मे ओहि अनुकूल ‘भिन्न-भिन्न चरित्रक’ दर्शन होइक आ ओहि चरित्रक अनुकूल ओकर व्यवहार मे एकबैगे परिवर्तन होइक, धारावाहिक अपन अवधि भरि विभिन्न एपिसोड (भाग) अनुसार ओहि चरित्र केर भूमिका एकमात्र अभिनेता ‘मुंगेरीलाल’ मे देखैक, तैँ एहि धारावाहिक केर नाम छल ‘मुंगेरीलाल के हसीन सपने’।
वर्तमान कथा थीक एक विशुद्ध मैथिल छौंड़ा जे जाने-अन्जाने अपन चरित्रमे मुंगेरीलाल बनबाक सपना देखैत अछि। फेसबुक केँ ओ अपन सपना सजेबाक धरातल मानैत अछि। यथार्थ जीवन मे सेहो ओकर व्यवहार अन्ततोगत्वा मुंगेरीलाल समान बनि जाइछ आ तैँ एतय ‘मुंगेरीलाल मैथिल’ केर शीर्षक देल गेल अछि। शब्द संयोग एहि कथाक भाव पाठकवर्ग मे स्पष्ट केने होयत एहि विश्वासक संग ई लेख एतय देल जा रहल अछि जाहि सँ जनकल्याणक होयब निश्चित अछि। मुंगेरीलाल जेकाँ सपना टा देखब आ जीवनक व्यवहार मे ओतबे दाकियानूसी-झाड़फानूसी राखब, हमरा बुझने वर्तमान मिथिला समाज केर ‘अच्छे दिन’ मे बाधक अछि। तैँ एहि कथा सँ सीधा उद्देश्य जे ‘मुंगेरीलाल मैथिल’ बनबाक चेष्टा नहि कियो नहि करय, यैह लेखकक मूल भाव अछि।
कथा-सार:
मुंगेरीलाल मैथिल मध्यमवर्गीय परिवार सँ छल। गाममे जन्म आ पोषण उपरान्त बाबु-माय कतेक कष्ट काटिकय शहर मे सेहो पढौने छल। चौतरफा दबाव छल मुंगेरीलाल पर जे ओ अपनाकेँ सुयोग्य प्रमाणित करय। शिक्षाक ऊँचाई आ गुणस्तर पर ओकर विवाह सेहो एकटा पैघ घरक बेटी संग कए देल गेल छलैक, जाहि मे भरपूर दान-दहेज सेहो लेल गेल छलैक। परिवार, समाज आ सासूर मुंगेरीलाल मैथिल सँ जे अपेक्षा करैत छल ताहि अनुसार यथार्थ मे पुष्टता ओकरा मे अपूर्ण विद्या आ अपूर्ण ज्ञानक चलते नहि आयल छलैक। यैह मजबूरी मे – सबहक अपेक्षा पर ठाढ उतरबाक लेल ओ एक हिसाबे जानि-बुझि मुंगेरीलाल बनि गेल छल। एमटी वेसेल्स साउन्ड मच – ई एकर सपना टुटबाक लक्षण छलैक। पहिने सब कियो बुझि जाय जे मुंगेरीलाल वास्तव मे एकटा सम्भ्रान्त लोक, खूब मेहनती, खूब पाइ कमेनिहार, गाम-सासूर दुनू सँ सबल, राजनीतिक सोच मे सेहो पूर्ण चौकस, मोदी तक केँ सल्लाहकार आ पक्ष-विपक्ष सबहक नीतिकार अपनहि केँ प्रमाणित करनिहार ताकतवर मस्तिष्कक मालिक – कोनो गुण नहि जे मुंगेरीलाल मे नहि भेटय। मुदा एमटीनेस लास्ट नो लोंग – रियलिटी एपियर्स सून, जी! बेचाराक अपन असलियत अपनहि पलायन सँ खोलि दैत छल।
पहिले दिन भेट मे ओ ई जरुर कहि दैत छल जे हमरा लंग दु टा गाड़ी अछि, एकटा लक्जरियस फूल अप्शन पजेरो आ दोसर जे आइ धरफरी मे चढि आयल छी से मारुती ८००… ई वैह मारुती ८०० छी जे अपन कठिन कमाईक पैसा सँ किनने रही, पजेरो बेसीकाल पैघ-पैघ व्यक्ति जेना सोनिया गाँधी, राहुल गाँधी, नितीश गडकरी, राजनाथ सिंह, नरेन्द्र मोदी, सीताराम येचुरी आ भारतक ए-क्लास नेता सब सँ भेटयकाल बेसी प्रयोग करैत छी। सुशील मोदी आ नितीश कुमार आदि सँ बेसीकाल फोनहि पर सब गप भऽ जाइत अछि। कोनो काज लेल बाधा उत्पन्न नहि होइछ। सुखी छी। अपन लोक सब सँ बहुत प्रेम अछि। सबहक लेल जान आ जिगर सब हाजिर कए दैत छी। आदि। भेटनिहार आब एकटा आशा राखैत जे कहियो हमरो काज पड़त तऽ मुंगेरीलाल मैथिल जरुर काज एता, से सोचि खुश-खुश घर घुरैत छथि। आब मुंगेरीलाल सेहो बाग-बाग जे नवका सपना जिनका संग सजेलहुँ ओ दीवाना बनि गेलाह, शुरु होइत अछि फोन-लव आ घंटों-घंटा अपन विभिन्न बहादुरीक गाथा शुरु होइत अछि। ओकरा लंग ओकर शिकायत, बस अपना केँ महान मानि सब ज्ञान मुंगेरीलाल मैथिल देनाय नहि बिसरैत अछि। यैह ओकर सामान्य जीवनशैली छैक।
ओहो दिन दूर कहाँ जे सामनेवला केँ कोनो काज पड़ि गेलैक आ ओ मुंगेरीलाल मैथिल सँ कहि देलक जे कने भाइ हमरा फल्लाँ नेता सँ – फल्लाँ पार्टी सँ ई काज करबा दितहुँ…. मुंगेरीलाल मैथिल सहजहि गछि लैत छल। दिल्लीक दिलवाली भूमि पर सबहक दिल आ दिलेरी ओकरा सँ छूपल थोड़ेके न छैक, बस दुइ दिन बचल अछि ओकर एकटा देहरादूनक प्रोजेक्ट पूरा होइ मे, ओ बड जरुरी छैक कारण विदेश सँ क्लाइन्ट सब इन्दिरा गाँधी अन्तर्राष्ट्रीय विमानस्थलहि पर ओकरा संग इन-ट्रान्जिट मिटींग रखने छैक, सेम फ्लाइट सऽ ओकरा सबकेँ रिटर्न पठा देत तेकर बाद चलत ओ अहाँक काज कराबय। बस दुइ दिन रुकि जाउ। हे प्रभु! दुइ दिन रुकनाय कोन बड़का बात भेलैक, जैँ एतेक दिन तैँ दुइ दिन आर। हौ बाबु! मुंगेरीलाल मैथिलक वादा आ फेर ई अन्तिम दुइ दिनक समय…. बितैत बेर नहि लगैक, आ तेसर दिन मुंगेरीलाल मैथिलक फोन मे अहाँक फोन स्पेशली डिजाइन्ड सेट अप सँ डिसकनेक्ट अछि। आब आशा पालनिहार लेल तऽ ई बड पैघ दिन छलैक, आखिर सपना देखबाक अधिकार केकरा नहि छैक।
एम्हर शुरु होइक मुंगेरीलाल मैथिलक उनटा ड्रामा – “सार! कि बुझैत अछि अपना आप केँ… हमर भाइ फल्लाँ (अहाँ) वला एकटा छोट काज कहलियैक… सत्रह गो रस्ता देखा देलक… सार हेन्ना…. सार मेन्ना…. सार टेन्ना…” घंटौआ फोन-लव केर समय फेर फोन आबि जाइक मुंगेरीलाल मैथिलक ओहि आशा पोसल लोक लग आ ओम्हर सऽ ई कथा-गाथा शुरु भऽ जाइक। ओ काज तऽ नहि भऽ पायत, लेकिन चिन्ता नहि करू, विदेशिया पार्टी सब संग नीक वार्ता भेल हँ, अहाँ लेल किछु उमदा अछि मुंगेरीलाल मैथिल लंग।… भरोसा… भरोसा… गप्प…. गप्फ… गप्पा! कतेक लोक बुझि गेल जे वास्तव मे मुंगेरीलाल खोखला ढोल मात्र छी, एकरा जतेक जोर सँ पीटब ई ततबे आवाज टा करैत अछि। बाकी ई शून्य!! आब अहाँ बुझलहुँ तऽ बुझलहुँ, ई गप कतहु बजलियैक कियैक… बाजि देलियैक… तऽ आब देख लियौक मुंगेरीलालक बकथोथी! फेसबुक सँ शुरु होइक ओकर तीन पुस्त केँ उकटनाय – ओकर बाप एना, ओकर बाबा एना, ओकर खानदान एहेन, ओकरा लंग औकात कि… कननी, बजनी, हगनी, मुतनी, सब कला मे मुंगेरीलाल मैथिल निपुन – बस कलाक इजहार करैत अपन परिवारक संग जीवन गुजारैत रहल। कनी दिन मे ओ टूटल, फेर कनी दिन बात दोसर टूटल… टूटिते रहल, लोक भगिते रहल। तखन दिल्ली सन जगह पर कोनो लोकक कमी छैक। जेकरा आइ ठकब ओकरा सँ दोबारा भेंट तहिये होयत जे फेर शुरु सँ सेम पैटर्न पर मुंगेरीलाल मैथिल जेकाँ ओकरा ठकू, ओहो ठकेलाक बादे याद करत जे ‘अरे राम! एहि सँ पूर्वो यैह मुंगेरीलाल मैथिल ठकने छल।’
जँ अपन इज्जत सँ कनिकबो लगाव हो तऽ एहन-एहन मुंगेरीलाल मैथिल सँ दूरे टा नहि रहू, सोझाँ पड़य कि मोन पारि दियौक, ‘कि रे मुंगेरी! आइ धरि जतेक बजलें तेकर एको प्रतिशत काजो केलें।’ ओ अपनहि नांगरि सुटका कय दूर रहत।
हरि: हर:!!
अनुरोध: ई कथा-सार पूरा पढलाक बाद अपन प्रतिक्रिया आ सुझाव जरुर व्यक्त करी जाहि सँ पूर्ण कथा लेखन मे लेखक केँ सहयोग भेटत। मैथिली भाषा मे पठन संस्कृति फेर आबि जायत एहि कामनाक संग समस्त युवा मैथिल सँ अपन भाषा पढबाक, लिखबाक आ संवर्धन-प्रवर्धन लेल प्रयास करबाक अनुरोध करैत छी।


c: text/html

text:
मीडिया खबैरक अनुसार मोकामामे भेल अहि समारोहमे जुटल भीड़ जखन केंद्रीय मंत्री रामविलास पासवान आ उपमुख्यमंत्री सुशील मोदी एलाह तखन हिनक खूब जमिकय विरोधमे नारा लगौलक, कारी झंडा मंच पर फेकल सेहो गेल। अहितरहक कृत्यकेँ SC/ST एक्टमे सुधार करबाक विरोधसँ जोरिकय देखल जा रहल अछि।
जनतब हो जे अहि घटना पर तेजस्वी यादव ट्वीट कए कहलनि जे अहि निंदनीय घटना पर रामविलास जी केर आत्मचिंतन करैक चाहियैन्ह संगहि इहो कहलनि जे आरएसएस आओर मोदी जीक दबावमे दलित केर मुद्दा पर रामविलास जी चुप्पी कियैक साधि लैत छथि.?
बता दी जे केंद्रीय मंत्री रामविलास पासवान आ डिप्टी सीएम सुशील मोदी एकटा कार्यक्रममे भाग लेबाक वास्ते चारडीह पहुँचल छलाह। रामविलास पासवान मंचहिं सँ लोकक विरोधके शांत करौलनि। रामविलास कहलनि जे गरीब आओर पिछड़ल वर्गक संग कउनो हालतमे अन्याय नहि होमए देब।

robotstxt: allowed

filter: keep


text:
कोरोना आ हम
हमर किछु प्रिय पाठक लोकनिक अनुरोध पर ई लेख लिखि रहल छी। एहि कोरोनाकाल में सम्भवतः ई लेख जनसामान्य लेल उपयोगी होयत। विदित हो जे पिछला 12 दिन सँ हम कोविड 19 (SARS CoV 2) पॉजिटिव छी, एखनहुँ आइसोलेशन में रहैत स्वयं केर रोगनिरोधी सामर्थ्य (immunity) केँ बेहतर बनेबाक प्रयास कय रहलहुँ अछि। पूरे विश्व एहि महामारी सँ त्रस्त अछि आर कतेको मनुष्य एकर शिकार बनि जेबाक दुर्भाग्यपूर्ण समाचार हर दिन हर पल भेटि रहल अछि। तथापि मानव संसार अपन सकारात्मक ऊर्जा सँ आगू बढ़ि रहल अछि, एहि भयावह स्थिति में स्वयं केँ सम्हारि रहल अछि, यैह सच्चाई थिकैक।
जखन चीन में ई बीमारी पसरब आरम्भ भेलैक त दूर संसार मे एकर भयावहता ओतेक बेसी नहि बुझेलैक। मुदा किछुए मास में ई रोग महामारी बनिकय सौंसे संसार केँ अपन गिरफ्त में लय लेलक। एहि महामारी केर पसरबाक गति केर समूचा तथ्यांक पर दृष्टि देला सँ पता लगैत छैक जे एकर प्रसार गति कतेक भयंकर रूप धारण कोना आ कतय कयलक, कतेक लोक केँ अपन ग्रास बनौलक, आदि। एहि बीच मे सूचना प्राप्ति केर लगभग हरेक स्रोत एहि जोड़ घटाव में लागल देखाइत अछि, कोरोना आ सिर्फ कोरोना सभक मन मस्तिष्क में अपन राज कायम कय लेलक। कतबो कियो एहि सँ मुक्त रहबाक दाबी करय धरि अंतर्मन एकर भयावहता सँ आक्रांत रहल अछि।
होली मनेबाक समय हमरो सब केँ चेतावनी भेट गेल छल कोरोना प्रति। लेकिन तहिया मजाक बुझायल। फेर संक्रमण आ सिम्प्टोमैटिक असिम्प्टोमैटिक केर खबरि अपनहि चारू बगल नजदीक तक पहुँचि गेल। लॉकडौन आ घरहि में समेटिकय रहयवला स्थिति सेहो देखबे कयलहुँ। जीवनक परम् जरूरी बात शिक्षा आ शिक्षालय तक बन्द कय देल गेल। अनिवार्य सेवा छोड़ि सब किछु ठप्प पड़ि गेल। जीवनक सम्पूर्ण चर्या आ शैली एहि तरहें प्रभावित होइत मानव त्रास आ अनिश्चितता में एखन धरि जियय लेल बाध्य अछि। जतेक धरि सम्भव भेल ततेक उपाय सँ सब अपन अपन जान बचेबाक चेष्टा कय रहल छी। लेकिन तेकर बावजूद कतेको प्रियजन एहि लोक सँ परलोक गमन कय गेलाह एहि खतरनाक आ लाइलाज बीमारी केर कारण।
ईहो सच छैक जे एहि बीमारी केर विषय मे कय तरहक भ्रम, भ्रान्ति आ भाषण मनुष्य लेल आर बेसी खतरनाक साबित भ रहल छैक। जतेक मुख ततेक बात! एखन धरि सटीक जानकारी एकरा सम्बन्ध में मानव जाति केँ सम्भवतः प्राप्त नहि भ सकलैक अछि…. तखन सटीक इलाज केर अवस्था कि हेतैक से स्वतः बुझय योग्य बात भेलैक। एहेन अवस्था मे नीम हकीम खतरे जान में कतेको लोक लेहेब भ रहल अछि। अंठेकानी पंचे डेढ़ सय! यैह चलि रहल अछि चारू दिश। तेँ व्यक्ति व्यक्ति केर स्वयं केर जिम्मेदारी बढ़ि गेल अछि जे अपन अपन शरीर आ तेकर स्वास्थ्य प्रति पूर्ण जागरूक रहिकय सामान्यतः जे सब बीमारी आ लक्षण सँ परिचित अछि ओतबे धरि सीमित रहैत ई अन्जान बीमारी कोरोना प्रति शंका-आशंका में एकदम नहि फँसय, हम सर्वप्रथम एतबे आग्रह सब सँ करब। मनोवैज्ञानिक तौर पर ई आशंका बहुत खतरनाक अछि एना बहुतो रास केस में देखल गेल अछि, अतः कृपया अनेरे दुविधा में कियो नहि पड़ब से विनम्र निवेदन।
हमर व्यक्तिगत अनुभव
उपरोक्तानुसार स्वयं दुविधा में फँसल लोक आइ एहि महामारी केँ स्वयं में होयबाक भोग भोगि रहल छी। लगभग स्वयं केँ आश्वस्त कय लेने रही जे ई रोग किछु नहि छियैक। शरीर मे आर कोनो रोग यदि अपनहि गलत खानपान केर अथवा शरीरक उचित देखभाल नहि करबाक कारण रहल त ई संक्रमण रोग कोरोना खतरनाक साबित होयत – ईहो हमर मन मस्तिष्क में बैसल एहि महामारी केर सम्बन्ध एक कठोर सच थिकैक। मेडिकल साइंस, आयुर्वेद, योग विद्या, शारीरिक शिक्षा आदि केर कहब सहिये अछि जे अपन खानपान आ रहन सहन में शरीर केर रक्षा सर्वोपरि बुझि सचेत रहिकय जीवन जीबी। बस।
निरन्तर 8 मास सँ भोर-साँझ वॉकिंग, यथासंभव व्यायाम, संतुलित आहार आ स्वच्छता केर विशेष ध्यान रखैत रहलहुँ। भाफ लेबाक विशेष सावधानी सेहो स्वयं सहित सपरिवार अपनेलहुँ। सोशल डिस्टनसिंग केँ सेहो यथासंभव प्रयास कयलहुँ। लेकिन चूक सब किछु में होइत रहल। यदाकदा मांसाहार केर कारण परेशानी, कहियो ब्लड प्रेशर हाई त बीच मे शुगर लेवल सेहो बढ़बाक पता चलल, कहियो डिस्टनसिंग मेंटेन नहि भ सकल, आर एहि तरहें नवम्बर में अबैत अबैत अपनो भ गेलहुँ कोरोना पॉजिटिव। हमर कार्यालय में सेहो लगभग सब नजदीक उठ बैस करनिहार पूर्वहि में पॉजिटिव आबि गेल छल। तेँ ईहो आशंका सदिखन रहल जे हम सेहो कखनहुँ पॉजिटिव आबि सकैत छी, आ से तहिना भेल। लेकिन सच पुछू त कोरोना पॉजिटिव रहितो स्वयं में कोनो लक्षण नहि देखायल सिवाये एक दिन अत्यधिक शरीर दर्द आ बुखार, पुनः 3-4 दिन सामान्य शरीर दर्द आ माथ दर्द, हल्का बुखार, फेर 4-5 दिन बादो नाक बन्द आ सांस में समस्या, आ अनावश्यक डर जे कखन कि होयत, घर परिवार के कि होयत, बीपी शुगर केर कि होयत, ऑक्सिजन लेवल कम नहि भ जाय, आदि।
शुरू में कोरोना नहि बल्कि हमरा सामान्यतया जेना वायरल फीवर होइत अछि सैह बुझि केवल पैरासिटामोल केर सेवन करैत आ सन्चो (एक तरहक विक्स) केर भाफ लैत 4 दिन धरि स्वस्फूर्त रोगनिरोधी क्षमता सँ बचबाक चेष्टा कयल। पुनः शरीर के दर्द कम नहि होइत देखि एंटीबायोटिक क्लेवम 625 केर डोज लेल, दर्द निवारक डिक्लोताल एसआर लेल। मात्र 2 दिन में ठीक भ गेल तेना लागल। तदापि सार्स कोविड केर पीसीआर टेस्ट कराएब आगू स्वयं संग परिवार आ स्राउंडिंग लेल आवश्यक बुझि जांच कराओल। बुध केँ प्रथम लक्षण देखेला बाद सोम दिन लगभग स्वस्थ अवस्था मे टेस्ट ई सोचिकय कराओल जे 99% हम निगेटिव छी। मुदा साँझ 8 बजे रिजल्ट पॉजिटिव आबि गेल। रिजल्ट सुनिते फेर बीमार!😊 फेर चेक करय लगलहुँ जे हमरा में कि सब लक्षण अछि। मुदा सच पुछू त अपना भीतर सँ आवाज आबय जे कोनो लक्षण नहि! लेकिन नाक त बन्द रहय! मुंह सँ सांस नहि तानी त बेचैनी हुए। फेर भाफ लेलहुँ, दबाई निरन्तरता में लेलहुँ, कोहुना नींद भेल, राति कठिनता सँ काटल।
ऐगला दिन सजग भ छोट भाइ जे दबाई के जानकार अछि ओकरा सँ सब किछु शेयर कयल। ओ तुरन्त दबाई के लिस्ट पठा देलक। नाक जे बन्द छल से ओत्रिविन ड्रॉप लेबय कहलक। 2 बूंद में दुरुस्त!😊 डर 90% नॉर्मल!😊 तखनहि निर्भय जीक साला साहब जे चेन्नई में डॉक्टर छथि, हुनका सँ गप करैत अपन सब आपबीती कहल। तखन ओ सब बात ढंग सँ बुझेलथि। ऑक्सिमिटर आ शुगर लेवल टेस्ट मशीन किनय कहलथि। बुझेलथि जे यदि ऑक्सिजन लेवल 95 सँ कम हुए त सीधे अस्पताल में भर्ती होउ अन्यथा जे एंटीबायोटिक लय रहल छी से 5 दिन कंटीन्यू करू, आ आरो किछु सप्लीमेंट्री दबाई लिखिकय पठा रहल छी सेहो समय सँ लिय। सब किछु आनलथि मैडम। ऑक्सिजन लेवल 98 आयल, यानी सेफ रही।
कोनो दबाई चेन्ज नहि कयल कारण आंतरिक रूप सँ सुरक्षित आ स्वस्थ बुझा रहल छल सिवाय नाक बन्द आ सर्दी, हल्का खोंखी के। लेकिन एतेक त सामान्य तौर पर जे पहिने सेहो भेल करय वैह छी, तखन केवल टेस्ट रिपोर्ट पॉजिटिव भेने अनावश्यक चिन्ता करी से खतरनाक होयत, यैह सोचिकय शान्त रही। हँ, राति सँ एलिग्रा, बी कॉम्प्लेक्स विद जिंक आ जिंक तथा अस्विट विटामिन सी टैबलेट सेहो लेनाय शुरू कय देलहुँ। भगवती कृपा सँ सब किछु नियंत्रित रहल। पिछला कतेको मास सँ लैत आबि रहल गुड़ीच संग तुलसी पत्ता, अदरख, मरीच, हल्दी पाउडर आदिक काढ़ा आ भाफ लेनाय निरन्तरता में अछि। एहि तरहें अपना पूर्ण स्वस्थ बुझाइत अछि। एम्हर शारीरिक व्यायाम आ वाकिंग सेहो घरक छत पर निरन्तरता में अछि। रूटीन में जीवनचर्या बहुत जरूरी अछि। बस! इंफेक्शन सँ स्वयं बचू, दोसरो केँ बचाउ।
हरि हर!!


text:
पटना । बदहाल बिहार जखन किछु साल मे विकास क गाथा लिख सकैत अछि त भारत सेहो चीन स आगू निकलि सकैत अछि। बिहार मे त आइ विकास क धारा बहि रहल अछि। खुलि रहल नव-नव शिक्षण संस्थान विकास कए गति द रहल अछि। इ उदगार शनिदिन मुख्यमंत्री नीतीश कुमार चन्द्रगुप्त प्रबंधन संस्थान क पहिल दीक्षांत समारोह मे रखलथि। मुख्यमंत्री कहला जे राज्य मे चन्द्रगुप्त प्रबंधन संस्थान प्रतिभा कए तकबा क काज करि रहल अछि। ओ संस्थान क छात्र कए सलाह देलथि जे ओ समाज मे विकास क रोल माडल बनथि। ओ कहला जे हाल क वर्ष मे देश क विभिन्न क्षेत्र मे आईआईटी खोलल गेल, जाहि मे पटना आईआईटी क प्रदर्शन काफी नीकरहल। राज्य मे प्रतिभा क कोनो कमी नहि अछि, जरूरत अछि ओकरा सही दिशा देबाक। ओ कहला जे संस्थान क लेल भवन निर्माण क कार्य जारी अछि आ अगिला दीक्षांत समारोह संस्थान क अपन भवन मे होएत। संस्थान क निदेशक डॉ बी मुकुन्द दास कहला जे संस्थान क छात्रा कए सौ प्रतिशत रोजगार क व्यवस्था कैल गेल अछि।
केन्द्रीय मंत्री जयराम रमेश क गाउन कए गुलामी क प्रतीक बतेबा पर मुख्यमंत्री कहला जे गाउन पहिरब भारतीय परंपरा नहि अछि। मुदा एखन एकर दोसर कोनो विकल्प तैयार नहि अछि। प्राचीन काल मे नालंदा विश्वविद्यालय काफी प्रसिद्ध रहल अछि, मुदा ओहि स संबंधित पुस्तक मे गाउन क कतहू जिक्र नहि भेटैत अछि। ओना इ बेकार क बोझ सेहो लगैत अछि।


text: पटना। विज्ञान आ प्रावैधिकी मंत्री गौतम सिंह कहला अछि जे आर्यभट्ट क वेधशाला कए विकसित कैल जाएत। एकरा लेल शीघ्र एकटा शिष्टमंडल कोलकाता क परिषद स्थित कार्यालय मे अधिकारी स भेंट करबा लेल जाएत। मार्क्सवादी कम्युनिस्ट पार्टी क बासुदेव सिंह क एकटा अल्पसूचित प्रश्न क उत्तर मे सिंह कहला जे मसौढ़ी अनुमंडल स्थित तारेगना टीला पर महान गणितज्ञ आर्यभट्ट क वेधशाला अछि जे जीर्णशीर्ण स्थिति मे अछि। ओ कहला जे आर्यभट्ट क वेधशाला कए विकसित करबा क संगहि हुनकर नाम पर तारेगना मे स्मारक बनेबाक सेहो योजना अछि। सिंह कहला जे तारेगना आओर खगौल क विज्ञान क क्षेत्र मे एकटा एतिहासिक महत्व अछि। ताहि लेल सरकार खगौल आ तारेगना कए ऐस्ट्रो पर्यटन सर्किट क रूप मे विकसित करबाक निर्णय लेलक अछि। एहि दिशा मे कार्रवाई सेहो कैल जा रहल अछि। एकरा लेल राष्ट्रीय विज्ञान संग्राहालय परिषद कोलकाता स अनुरोध कैल गेल अछि आ विभाग दिस स समय -समय पर परिषद क संबंधित अधिकारी कए पत्र सेहो लिखल गेल अछि। ओहि ठाम स सहमति भेटला पर ऐस्ट्रो पर्यटन सर्किट आ वेधशाला पर काज शुरू करि देल जाएत। एहि स देश-विदेश क खगोलविद शोध लेल बिहार अउताह।


text:
बिहारक युवा लेल शुभ समाचार अछि, जिनकर दिमाग मे बिजनेस सं जुड़ल कोनो नया विचार रखैत छथि। उद्योग क्षेत्र मे नवाचारक मामला मे बिहार पूरा देश मे अव्वल रहल अछि। स्टार्टअप इंडिया केर ओर सं वर्ष 2019 कें उद्योग सं जुड़ल विभिन्न क्षेत्र मे राज्यक रैंकिंग केंद्र केने अछि। बिहारी युवा एक बेर फिर ई साबित केलनि जे नव आ निक विचारक मामला मे हुनकर कोनो जोर नहि अछि।
केंद्र सरकार सात अलग-अलग कैटेगरी मे सूची जारी केने अछि। ओहिमे नवाचार अर्थात इवोनेशन लीडर तैयार करबाक मामला मे बिहार पहिल पायदान पर अछि। दोसर नाम केरल आ तेसर महाराष्ट्रक अछि। खास बात ई अछि जे कि देशक व्यावसायिक राजधानी मुंबई वला राज्य महाराष्ट्र अहि सूची मे बिहार सं दू पायदान नीचा अछि।
उद्योग क्षेत्र मे नव विचार कें मूर्त रूपदेबाक लेल बिहार 2016 मे अपनी स्टार्टअप नीति लागू केने छल। तखन बिहार ओहि गिनल-चुनल राज्य मे सं छल जाहिमे अपन अलग स्टार्टअप नीति बनोओने छल। सीएम नीतीश कुमार कें निर्देश पर 2017 मे अहि नीति मे किछू बदलाव क’ एकरा आर प्रभावी बनाओल गेल। स्टार्टअप कें लेल सरकार आब औद्योगिक क्षेत्र मे जमीन देबाक सेहो व्यवस्था करय जा रहल अछि।
उद्योग क्षेत्र मे सेहो बिहार लीडर
केंद्र द्वारा सात कैटेगरी मे जारी कयल गेल राज्यक रैंकिंग मे बिहारक नाम दू श्रेणिय में पहिल पायदान पर अछि। नवाचार कें अलावा लीडर कैटेगरी मे सेहो राज्य पाहिल पायदान पर अछि। अहि कैटेगरी मे बिहारक अलावा महाराष्ट्र, चंडीगढ़, ओडिशा आ राजस्थान कें नाम अछि।
स्टार्टअप कें ल’ बिहार सरकार बेहद प्रभावि रहल अछि। नवाचार कें लेल सबसा पहिने बिहार 10 लाख रुपया नबका स्टार्टअप कें देबाक व्यवस्था केलक। सरकार स्टार्टअप कें आर सुविधा देबय जा रहल अछि।


text:
आगामी 2 अक्तूबर क' गांधी जयंती पर दिल्ली के विज्ञान भवन म' दुनू बच्चा क' प्रधानमंत्री नरेंद्र मोदी पुरस्कृत करथिन। राष्ट्रीय स्तर पर आयोजित प्रतियोगिता के विषय छल ‘स्वच्छ संकल्प सँ स्वच्छ सिद्धि तक’। एहि प्रतियोगिता केर आयोजन पेयजल आओर स्वच्छता मंत्रालय, भारत सरकार द्वारा कायल गेल छल।
सीनियर वर्ग म' प्रथम आबै बाली नौवीं कक्षा के चंद्रकांता नैना सहरसा के बैजनाथपुर मनोहर उच्च विद्यालय के छात्रा छथि। ओतहि जूनियर वर्ग म' प्रथम आबै बला विकास कुमार भोजपुर जिलाक बिलौटी स्थिति इंदिरा आवास मध्य विद्यालय के छात्र छथि।
बिहार के 10 छात्र-छात्रा प्रधानमंत्री नरेंद्र मोदी संग करात संवाद
अपने क' बता दी देश भरिक नवोदय विद्यालय सभसँ चुनल गेल 20 बच्चा म' आधा बच्चा बिहार स' छथि। नौवीं, 11वीं आओर 12वीं कक्षाक ई छात्र-छात्रा सभ 2 अक्तूबर क' गांधी जयंती केर मौका पर दिल्ली म' होमै बला कार्यक्रम म' प्रधानमंत्री नरेंद्र मोदी संग स्वच्छता पर चर्चा करत। भोजपुर आओर भागलपुर के दू - दू छात्रा क' प्रधानमंत्री संग स्वच्छता संवाद म' भाग लेबाक अवसर भेटल अछि।


text:
मौका छल मैथिलीक लोकप्रिय गीतकार सुधीर कुमार जीक गीत रचना संसार पर आयोजित सुर समादक. मैलोरंग के तरफ सं भेल एहि आयोजन मे मैथिलीक
तमाम गायक-गायिका मौजूद छलाह.
सुधीर जी करीब चारि सय गीत लिख चुकल छथिन्ह आओर करीब-करीब मिथिलाक सभ गायक हिनकर गीत गाबि चुकल छथिन्ह. मुदा जेना कि होएत अछि हम सभ गायक-गायिका आ नायक-नायिका के जानैत छी... सुधीर जीक नाम सं अपरिचित छलहुं.
एहि के लेल मैलोरंग बधाई के पात्र अछि जे सुधीर जीके केंद्र मे राखि एहि कार्यक्रम के एतेक नीक ढंग सं कएल गेल. सुधीर जी काफी युवा आओर जोश सं भरल छथिन्ह.
सुधीर जी कहलखिन्ह जे हमरा तं एहि क्षेत्र सं जुड़ल सभ लोक जानिते छी... आब अहां सभ के नव-नव लोक के...नव-नव गीतकार के मौका देबाक चाही. मैथिली के नव-नव गीतकार के जरूरत अछि. अहां सभ हुनका सभ के प्रोत्साहन दिऔ.
सुर समाद के शुरुआत सुधीर जीक लिखल बिहार गीत सं भेल. एहि पर नृत्य सेहो भेल... तनीशा ...बॉबी आओर ज्योति बड़ नीक नृत्य कएलीह.
एहिके बाद देवानंद जी सरस्वती वंदना आओर दूध रोटी गूड़ि कs खुआ दे गएलाह. देवानंद जीक आवाज मे बड़ मिठास छनि. सरस्वती वंदना सं माहौल एकदम भक्तिमय भ गेल.
एहि के बाद दर्शक सभ के जोश मे भरि देलाह विकास झा जी... हिनकर दिल्ली...मंबई असम वाला गाना पर लोक सभ झूमि उठलाह.
दर्शक के झूमाबय के क्रम अंजू झा जी सेहो जारी रखलीह. हिनकर खनकैत आवाज सं श्रोता सभ मंत्रमुग्ध भ गेलाह.
एहि के बाद अएलाह धनिक लाल मंडल जी. हमरा हिनका सुनय के कहिओ मौका नहि मिलल छल. बड़ नीक गाबय छथिन्ह धनिक लाल मंडल जी. एकटा बात सेहो पता चलल जे धनिक जी आई तक जतेक गीत गएलखिन्ह ओ सभ सुधीर जीक लिखल छलन्हि.
ओना हमरा एहि कार्यक्रम मे जाए के एक कारण सुरेश पंकज जीके सुनय के छल मुदा कोनो कारण से ओ नहि आबि सकलखिन्ह. सुरेश पंकज जीक हम प्रशंसक मे सं छी. कइटा कार्यक्रम मे हुनका सुनय लेल मिलल अछि ओ श्रोता के एकदम सं बांधि क राखि दैत छथिन्ह. सुरेश पंकज जी... हरिनाथ झा जी...कुंज बिहारी जी के बेसि सुनय लेल मिलल अछि हमरा.
कार्यक्रम बड़ नीक भेल. एहन कार्यक्रम सभ होएत रहबाक चाही. एहि लेल मैलोरंग नीक काज करि रहल अछि.
मैलोरंग के संग एकटा नीक बात इहो अछि जे कार्यक्रम समय पर शुरू करय के कोशिश करय छथिन्ह. एहि सं लोक अघाय नहि छथिन्ह. मुदा एहि गर्मी मे जगह के चयन कनि खटकल. राजेन्द्र भवन पहुंचय लेल जिनका पास घोड़ा-गाड़ी नहि छनि हुनका कनि पैदल चलय पड़य छनि आओर अगर एहि ठाम किछ हल्का खाय-पीबय चाही त ओकर व्यवस्था आसपास नहि देखायत अछि.
लोकेशन के हिसाब सं मंडी हाउस बेस्ट अछि आओर मैलोरंग के अगिला कार्यक्रम सेहो मंडी हाउस मे होबए जा रहल अछि. मुदा ओहि मे अखन टाइम अछि.


text:
न्यूज़ ऑफ मिथिला डेस्क. अनेकों बेर सोचलहुँ, मिथिला शिथिला हेबाक कारण सेहो कतेको रास भेटल। सब सँ बेसी पैघ कारण ई लागल जे मिथिला केर सन्तति में मैथिल पहिचान प्रति आकर्षण नगण्य अछि। मैथिली भाषा प्रति आकर्षण नगण्य अछि। मातृत्व प्रति ममत्व नगण्य अछि। जहिना वृद्धावस्था में माय प्रति सन्तान केर आकर्षण बिगड़ल कुल-परिवार में भेटैत अछि, ठीक तहिना आइ मिथिला एक वृद्ध माता रूप में बिगड़ल सन्तान सभक बीच निरीह देखाइछ।
कोनो सभ्यताक निर्माणतत्त्व भाषा, संस्कृति, परम्परा, मूल्य, मान्यता, मानवता, समाजिकता, आपसी तालमेल, परस्पर सहयोग आ सभक संग लय सभक विकास केर सोच जखन जखन कमजोर भेल, ओ सभ्यता ऊपर बाहरी शासन कायम भेल। मिथिला आइ विखंडित अवस्था मे यैह सब कारण पहुँचि गेल, एतय बाह्य शत्रु केर चाइल पर आन्तरिक विखंडन स्पष्टतया हावी अछि। मुगलकालीन सामन्ती व्यवस्था केर सामंतवादी बात-व्यवस्था केर सारा आरोप, किंवा नेपालक एकल पहिचानवादी सत्ता केर सामन्ती बात विचार केँ मिथिला सँ जोड़ि एक महत्वपूर्ण पहिचान मैथिल केँ समाप्त करबाक नीति, ईहो सच जे समाजक अगुआ वर्ग द्वारा कतिपय अधिकार पर कब्जा जमेबाक काज भेल आर ताहि सँ सेहो मैथिल पहिचान संकुचित भेल। त, भ्रम में जकड़ल मिथिला समाज जानि बुझिकय शिथिला बनेने छथि, यैह सच अछि।
साभार : प्रवीण नारायण चौधरी’ केर फ़ेसबुक वाल सँ


text:
पटना। बिहार मे तकनीकी शिक्षा कए बेसी सशक्त आ पारदर्शी बनेबा लेल सूचना आ प्रावैधिकी विभाग राज्य स्तरीय तकनीकी शिक्षा बोर्ड क गठन करत। एकर गठन क प्रक्रिया शुरू भ गेल अछि। ‘स्टेट बोर्ड ऑफ टेक्निकल एजुकेशन’ नाम स गठित भ रहल इ बोर्ड एकटा स्वायत्तशासी संस्थान होएत। विज्ञान आ प्रावैधिकी विभाग बोर्ड गठित करबा लेल विधेयक क प्रारूप आ अन्य अहम पहलु सबहक समीक्षा लेल एकटा कमेटी क गठन सेहो केलक अछि। विभाग क निदेशक क अध्यक्षता मे गठित एहि कमेटी मे उप सचिव, सहायक सचिव समेत अन्य पदाधिकारी कए राखल गेल अछि। इ कमेटी अन्य राज्य मे पहिने स गठित एहन टेक्निकल बोर्ड सबहक नियम क अध्ययन क, एहि मे मौजूद नीक आ अहम गप कए ल राज्य लेल नियम तैयार करत। गठित भ रहल टेक्निकल बोर्ड क प्रमुख अध्यक्ष हेताह, जिनका सरकार मनोनीत करत। विभाग क निदेशक सचिव हेताह। एकर अलावा किछु लोक एकर सदस्य बनाउल जेताह। सदस्य क संख्या केतबा रहत इ एखन तय नहि भेल अछि। एहि कमेटी क रिपोर्ट एलाक बाद बोर्ड क गठन क फाइल वित्त विभाग मे पठाउल जाएत। एकर बाद एकरा कैबिनेट मे पेश हेबाक संभावना अछि। बोर्ड क अहम काज राज्य मे आयोजित होइवाला पॉलिटेकनिक कॉलेज क परीक्षा लेब आ पॉलिटेकनिक कॉलेज मे चलि रहल विभिन्न ट्रेड क पाठ्यक्रम तैयार करब होएत। सबटा ट्रेड क पाठ्यक्रम मे बदलल समय क अनुसार नव प्रयोग आ जानकारी कए समायोजित करबाक इ काज करत। पाठ्यक्रम कए अपडेट करबाक अलावा रोचक आ जॉब ऑरिएंटेड बनेबा लेल समय-समय पर विश्लेषण करत। बोर्ड क गठन स पॉलिटेकनिक क परीक्षा मे पारदर्शिता बढ़त। पॉलिटेकनिक कॉलेज क गठन आओर बेहतर संचालन स संबंधित महत्वपूर्ण कार्ययोजना तैयार करत। कॉलेज स जुड़ल सब स जरूरी फैसला लेबाक अधिकार बोर्ड लग होएत। दोसर दिस, विज्ञान आ प्रावैधिकी विभाग क निदेशक भगवान सिंह क अनुसार बोर्ड क गठन क कवायद शुरू भ गेल अछि आ इ जल्द आकार ल लेत।
maithili news, mithila news, bihar news, latest bihar news, latest mithila news, latest maithili news, maithili newspaper


text:
— आभा झा।
मिथिला में मैथिलक परंपरागत सांस्कृतिक और धार्मिक क्षेत्र में सब सँ अग्रसर गोसाउनिक पूजा संग-संग भरि सालक पाबैन तिहार रहल अछि।मातृशक्तिक उपासना मिथिला में भगवती गोसाउनिक रूप में परंपरा सँ होइत आबि रहल अछि।मिथिला परंपरा सँ शक्ति उपासनाक केंद्र भूमि रहल अछि।ई प्रायः मिथिलाक सभ हिन्दू जातिक घर में कुल पुज्या छथि।मिथिला में पारिवारिक कोनो मांगलिक यज्ञ कार्य बिना हिनकर अभ्यर्थना सँ प्रारंभ नहिं होइत अछि।मुड़न,उपनयन,विवाह,द्विरागमन में हिनकर भक्ति भाव सँ अराधना कएल जाइत अछि आ यज्ञक पहिल निमंत्रण देल जाइत अछि।ई कुलदेवी प्रत्येक कुलक अलग अलग होइत छथि।कुलक पूर्वज अपन अपन सहायक उपकारी ईष्ट देवी के चूनि हुनकर स्थापना आ प्राण प्रतिष्ठा दय नित्य पूजा कय अपन हितेषी देवीक मान्यता प्रदान कएने छथि।महाकवि विद्यापति अपन गोसाउनिक वंदना में”जय जय भैरवी असुर भयाओनि पशुपति भामिनि माया”कहि अभ्यर्थना कयने छथि।ई गोसाउनि मिथिलान्तर्गत अलग अलग कुलक भिन्न भिन्न नाम धारिणी छथि।अधिकांश परिवार में हिनकर जे तीन स्वरूप प्राप्त भेल अछि से थिक महालक्ष्मी ,महासरस्वती आ महाकाली।महालक्ष्मी- ई देवी कुल परिवार के सभ प्रकारे वैभव प्रदायिनी देवी छथि।हिनकर अराधना सँ दरिद्रता दूर होइत अछि आ धन ,वैभव,सुख समृद्धि प्राप्त होइत अछि।मिथिला में परंपरा सँ प्रचलित अछि जे कुलदेवी रूप में महालक्ष्मीक अराधना केला सँ ओहि वंश के हिनकर कृपा सँ कोनो प्रकारक अभावक कष्ट नहिं भोगय पड़ैत छनि।महासरस्वती- भगवतीक दोसर स्वरूप में महासरस्वतीक आह्वान होइत अछि।ई विद्या,ज्ञान प्रदायिनी छथि।मान्यता अछि जे यदि कुल में एकोटा सरस्वती पुत्र या पुत्री विद्वान जन्म लेलक तँ सात पुश्त तक नाम यश लोक चर्चित रहैत अछि।महाकाली- ई देवी दुष्ट दानव संहार करय वाली आ सब कष्ट विपदा के टारि अनुगतक उद्धार करय वाली छथि।ई बलि सँ अत्यधिक प्रसन्न होइत छथि।मिथिलाक समाज में कुलदेवी भगवतीक तीन पिंडी में एकटा काली दोसर शीतला आ तेसर विषहरि देवीक पूजा होइत छनि।शीतला माय रोग शोक हारिणी छथि।विषहरि- ई विष हारिणी ,सर्प भय विनाशिनी तथा अभय दायिनी देवी छथि।मिथिला नदीक क्षेत्र अछि।एतय भारी वर्षा सँ सब साल भयानक बाढ़ि में असंख्य विषधर आबि जाइत छल आ सर्प दंश सँ अनेको लोकक मृत्यु भऽ जाइत छल। एतय के लोक एकरो देवी प्रकोप मानि सर्प पूजा प्रारंभ कयल आ सर्प माताक रूप में विषहरि देवी के प्रसन्न करवाक लेल घरे घर हिनकर पिंडी स्थापित कऽ अर्चना प्रारंभ भेल। कुल वंश में ककरो सर्प दंश सँ मृत्यु नहिं हो ताहि लेल हिनकर अराधना कएल जाइत अछि।मांगलिक कार्य में गोसाउन घर में पूजा ,पातैर ,अँचरी बदलनाइ एहि सबहक बड्ड महत्व रहल अछि।गाम में पलायन अनेकों कारण सँ बढ़ल।सब अपन जीविकोपार्जन लेल बाहर चलि गेल। कतेको के डीह पर तऽ कुलदेवता अपूज्य रहि जाइत छथि।घर में कोनो सदस्य के नहिं रहला पर गोसाउन घर सालों साल बंद रहैत अछि।हमर अंगना में हमर पितियौत दियादनी सब पूजा-पाठ करैत छथि।भगवती के पूरा परिवारक लोक देखभाल करय में सहयोग करैत छथि।परंतु एकटा सकारात्मक बात पर सेहो ध्यान देबाक चाही।जे लोक सब जीविकोपार्जन के कारण गाम छोड़ला पर मजबूर भेला ओ सब बाहरो रहि कऽ अपन अपन घर में ओतबै श्रद्धापूर्वक पूजा-पाठ करै छथि।यदि तर्कपूर्वक सोचल जाय तऽ गामक भगवती घर के अंचरा तरक भगवती और महानगर के फ्लैट में देवाल पर टांगल छोट छिन लकड़ी के मंदिर में राखल देवी-देवताक फोटो एके छथि।भगवान तऽ सर्वव्यापी छथि।🙏🙏
आभा झा (गाजियाबाद)


text:
फैसलाबाद
फैसलाबाद (उर्दू: فیصل آباد(लयलपुर-१९७९ सँ पहिल) पाकिस्तानक तेसर सबसँ जनघनत्व बेसी भेल आ पञ्जाब प्रन्तक पुर्वीय क्षेत्रक दोसर पैग सहर छी । ई क्षेत्र सब सँ पहिल नगरपालिका भेल छल । फैसलाबाद जिलाक क्षेत्रफल ५,८५६ बर्ग किलो मिटर रहल अछि फैसलाबाद सरकार प्राधिकरण नियन्त्रण केने क्षेत्र १,२८० बर्ग किलोमिटर मात्र रहल अछि । फैसलाबाद रहल हवाईयात्रा , सडकक सैलियत आ रेलसभक कारण फैसलाबाद पाकिस्तानक सबसँ पैग अौधोगिक क्षेत्रक रुपमे रहाल अछि । फैसलाबादके पाकिस्तानक म्यानचेस्टर सेहो चिनैत अछि । पाकिस्तानक कुल अायक २० % फैसालाबाद अोगटने अछि ।
इतिहास[सम्पादन करी]
फैसलाबाद सन् १९०४ जहंग जिलाक तहसिलमे लयलपुरक नामसँग स्थापना भेल छल । लयलपुरक नाम पञ्जाबक गभर्नर सर जेम्स बोडउड लयलक नामसँ राखने छल जत हिनकर थर मे पुर जोड बनाने छल जहिमे पुरक अर्थ संस्कृतमे शहर होएत अछि । ओ सन् १९७९ मे साउदी अरबक महाराज फैसल ओ शहरमे पैग अार्थीक सहयोग केने होएके कारन ओ शहरक नाम फैसलाबाद राखने अछि ।[३]
पुर्व बसोबास[सम्पादन करी]
फैसलाबाद विश्वविद्यालयक अनुसार फैसलाबाद शहरक स्थापना १८ अम सताव्दीमे भेल छल जब ओ समयके बन जङ्गलसभ अाधिबासीसभक बिनास करै स्थापना केने छल । पुर्व कालिन अबस्थामे बसोबास लयक क्षेत्र बनाएका झंग बासीहरूले हो भन्ने जन विश्वास रहेको छ ।
उपनिवेस शासन[सम्पादन करी]
स्वतन्त्रता[सम्पादन करी]
सन् १९५७ अगस्टमे भारत आ पाकिस्तानसँ अपन स्वतन्त्रताक लेल अान्दोलन भेल आ ओकरवाद ब्रिटिस्ट सााम्राज्य दुई देशसभके हिन्दु आ मुस्लिम देशमे बिभाजन केने छल ओकरवाद पाकिस्तन आ भारतले ब्रिटिस्ट साम्राज्यबाट स्वतन्त्रता पाएको थियो ।भारतमा मुस्लिमहरू भएको हुँदा भारतको बङ्गाल पुर्वी पाकिस्तान र पश्चिक बङ्गाल (भारत)मा बिभाजन भएको थियो । सन् १९७७ मा पाकिस्तानी सरकार साउदी अरबक महाराज आ पाकिस्तान बिच नजिकक सम्बन्ध कायम करैल शहरक नाम फैसलाबादमे परिवर्तन केने छल ।
स्वास्थ सुविधा[सम्पादन करी]
स्वास्थ सुविधा जनसमुदायक पहुँचमे सरकारी आ निजी करै दुनु किसीमक अस्पतालसभक व्यवस्था फैसलाबादमे सहरमे रहल अछि । पाकिस्तानी सरकारल एलाइड अस्पताल, जिला सदरमुकाम अस्पताल आ बाल अस्पतालसभ सुचारी केने अछि । ई क्षेत्रमे निजी अस्पतालसभ सेहो रहल अछि छन् जहिना- अहमद शाह मेडिकल अस्पताल, अल-महमत ल्याब मुजित अस्पताल अ अगहा खान ल्यब करै अन्य निजी अस्पतालसभ सेहो रहल अछि ।
कानुन आ शासन[सम्पादन करी]
कानुन फैसलाबादका शहर प्रहरीसभ व्यवस्था केने अछि । ई क्षेत्रमे बहुत ठाम कारागारसभ रहल अछि ।
सन्दर्भ सामग्रीसभ[सम्पादन करी]
- ↑ "छौँठ राष्ट्रिय जनगणनाको नतिजा - प्रदेशहरूको तथ्याङ्क २०१७", pbs.gov.pk, अन्तिम पहुँच २४ नवम्बर २०१७।|date=March 2018 |bot=InternetArchiveBot |
- ↑ "कृषिको सुबिधा", कृषिको विश्वविद्यालय-इतिहास, Faisalabad, अन्तिम पहुँच ७ जून २०१६।
- ↑ "फैसलाबादको इतिहास", फैसलाबादको वेबसाइट, मूलसँ ३ सितम्बर २०१५-मे सङ्ग्रहित, अन्तिम पहुँच ८ जुलाई २०१५।
|deadurl=प्यारामिटर ग्रहण नै केलक (सहायता)
बाह्य जडीसभ[सम्पादन करी]
{Incubator|code=pnb/فیصل آباد| prefix=Wp|project=Wikipedia}}
Faisalabadक सम्बन्धमे विकिपिडियाक भातृ योजनासभमे ताकी:
- फैसलाबाद विकिभोएज सँ यात्रा सहयोगी


text:
२४ अगस्त २०२० । मैथिली जिन्दाबाद!!
मैथिली लेल नवारम्भ प्रकाशनक अभूतपूर्व क्रान्ति – आब पोथी सदेह के बदला विदेह रूप मे सेहो कीनि सकैत छी
आब मैथिलीक पोथी आनलाइन कीनि आ पढि सकैत छी – नवारम्भ प्रकाशनक नया उपाय
मैथिली भाषा-साहित्य केँ नव प्राणदान देबाक काज नवारम्भ प्रकाशन मधुबनी कय रहल अछि। काल्हि कुमार पद्मनाभ केर रचित उपन्यास ‘पपुआ ढपुआ सनपटुआ’ पर आयोजित एक वेबिनार समीक्षा मे लाखों दर्शकक यैह प्रतिक्रिया छल। गुन्जन श्री केर संचालन मे आयोजित एहि वेबिनार मे विभिन्न वक्ता लोकनि उपरोक्त उपन्यासक साहित्यिक पक्ष आ समाजोपयोगी पुस्तकक रूप मे मैथिल जनमानस मे प्रवासी जीवनशैलीक संग विभिन्न पक्ष पर केन्द्रित बात-विचार सब आयल छल।
विदित हो जे नवारम्भ प्रकाशन मैथिलीक ५०० सँ बेसी पुस्तकक प्रकाशन एखन धरि कय चुकल अछि। संचालक अजित आजाद जानकारी देलनि जे आब मैथिलीक पाठक केँ पोथी सब ताकय लेल समस्या नहि हेतनि, करीब ५०० महत्वपूर्ण पोथी आनलाइन उपलब्ध करेबाक कार्य नवारम्भ द्वारा कयल जायत। नवारम्भ केर वेबसाइट www.navarambh.com मार्फत पीडीएफ फौरमेट मे एतेक वृहत संख्याक स्तरीय व पठनीय मैथिली पोथी उपलब्ध करायल जायत। स्वयं नवारम्भ द्वारा प्रकाशित पोथीक आनलाइन अर्डर बुक करैत १ सप्ताह केर भीतर डिलीवरी देबाक गारन्टी सेहो कयलनि अछि। संगहि ओ कहलनि जे आब यदि कियो डिजिटल मोड मे पीडीएफ कीनत तऽ आधा दाम मे डाउनलोड फेसिलिटी उपलब्ध करेबाक व्यवस्था कयल गेल अछि। संगहि, मात्र पढबाक लेल सेहो तकनीकी तौर पर नाममात्र केर मूल्य जे पेटीएम मार्फत भुगतान कयल जा सकैत अछि सेहो सुविधा उपलब्ध होयत। खुशखबरी ईहो अछि जे देश-विदेश मे पसरल करोड़ों मैथिलीभाषी आब एमेजन डट कम पर परचेजिंग करबाक संग-संग नवारम्भ प्रकाशन सँ सेहो आनलाइन पुस्तक लगभग डेली बेसिस पर कीनि रहला अछि। मैथिलीक ‘अच्छे दिन’ कहि सकैत छी एकरा।
मैथिली जिन्दाबाद केर सम्पादक प्रवीण नारायण चौधरी संग टेलिफोन मे वार्ताक क्रम मे श्री आजाद नवारम्भ केर कय गोट क्रान्तिकारी सोच पर सेहो प्रकाश देलनि। ईहो बुझल बात अछि जे मैथिली लेल कहियो बिना पारितोषिक देने किनको समय नहि लेल गेल अछि, काल्हिक वेबिनार मे जे सब समीक्षक समय देलनि तिनको सभ केँ आनलाइन २०० टका केर नाममात्र लेकिन सम्मानक संग गौरवबोध लेल पारितोषिक भुगतान कयल गेलनि। हालांकि समीक्षक लोकनि ई ग्रहण करय सँ नकारबाक प्रयत्न सेहो कयलनि, परञ्च श्री आजाद केर अनुरोध पर ओ पारितोषिक सब केँ ग्रहण करय पड़लनि, भले ओ लोकनि वापसी नवारम्भ सँ ओतेक मूल्यक कोनो पोथी कीनि प्रकाशक एवं मैथिली लेखक सब केँ सहयोग करता सेहो सहमति बनल। बुझल बात अछि जे विगत समय मे जे कोनो पत्र-पत्रिका केर प्रकाशन नवारम्भ द्वारा कयल गेल, आर ताहि मे जे कियो लेखक-स्रष्टा अपन रचना पठौलनि, हुनका सब केँ उचित पारितोषिक देल गेलनि। मैथिलीक काज निःशुल्क आ कि मुफ्तहि मे होइत छैक ई बिल्ला हंटेनाय बहुत जरूरी अछि, श्री आजाद अपन भावना मे व्यक्त कयलाह।
एक दोसर प्रसंग मे श्री आजाद कहलथि जे आगाँ सेहो मैथिलीक कतेको अचर्चित मुदा महत्वपूर्ण योगदान देनिहार साहित्यकार लोकनिक पोथी पर समीक्षा निरन्तरता मे रहत। हरेक मास कि हरेक सप्ताह एहि दिशा मे नवारम्भ उचित प्रयास करय जा रहल अछि। एकर शुभारम्भ काल्हि रवि दिन २३ अगस्त सँ डा. कुमार पद्मनाभ केर उपन्यास सँ कयल गेल अछि। आर एहि सब समीक्षा विशेषता ई रहत जे समीक्षाक कार्य कोनो पुरान-अनुभवी साहित्यकर्मी केँ नहि, बल्कि छेहा नवतुरिया – युवा पीढीक समीक्षक सब सँ समीक्षा करायल जायत। एकर पाछाँक उद्देश्य सेहो काफी पवित्र छन्हि कारण मैथिली साहित्य पढल नहि जा रहल अछि, नव पीढी मे रुचि नहि छन्हि, आदि कलंक सेहो मैथिली भाषा-साहित्य पर लगैत रहलैक अछि, आर एहि ग्रहण सँ मैथिली केँ मुक्त करेबाक लेल नवारम्भ प्रतिबद्ध अछि।
नवारम्भ प्रकाशनक संचालक अजित आजाद केँ हरफनमौला व्यक्तित्व मानल जाइत अछि। हुनकर विजन आ एक्शन कइएक मामिला मे अनेकन माइल-स्टोन ठाढ कएने अछि। आइ करीब एक दशक सँ मैथिली केँ ओ अपन जीवन दान कय देने देखाइत छथि। मैथिली संचारकर्म केँ मजबूती देबाक लेल डा. चन्द्र मोहन झा केर उपक्रम ‘मिथिला आवाज’ दैनिक पत्रिकाक प्रकाशन सँ लैत अन्ततः निजी प्रकाशन ‘नवारम्भ’ केँ मधुबनी शिफ्ट कय निरन्तर आ उल्लेख्य मात्रा मे प्रकाशन कार्य कय रहला अछि। नेपाल व भारत दुनू दिशक लेखक लोकनिक सैकड़ों पोथीक प्रकाशन एखन धरि संभव भेल अछि। मैथिली मे लेखन कार्य हजारों-लाखों युवा कय रहला अछि, लेकिन संपादनक अभाव मे प्रकाशन नहि करा पबैत छलाह। श्री आजाद अपन सम्पूर्ण समय एहेन नव आगन्तुक लेखक सब केँ दैत हुनक लिखल कथा-वस्तु-सामग्री सभ केँ समुचित सम्पादित करैत प्रकाशित कयलनि अछि। एहि सँ नवतुरक लेखक सब मे बहुत पैघ सम्बल भेटल अछि। नवारम्भ केर ई क्रान्ति निश्चित मैथिली भाषाक संरक्षण, संवर्धन आ प्रवर्धन मे बड पैघ भूमिका अदा कय रहल अछि।


text:
स्वाध्याय आलेख – तुलसीक कथा
– अनुवादकः प्रवीण नारायण चौधरी
हम मिथिलावासी हिन्दू समुदाय अपन आंगन मे तुलसी चौरा निश्चित रखैत छी। तुलसी भगवती छथि। तुलसीक बहुल्य उपयोग कर्मकाण्ड मे सेहो वर्णित अछि, यथा – भगवानक पूजा मे तुलसीपत्र केर हविष्य, प्रसाद आदि मे तुलसीपत्र देबाक महत्व, लोकक अन्तिम यात्राक समय मुख मे तुलसी आ गंगाजल देबाक अद्भुत परम्परा, प्रतिदिन तुलसी मे जल ढारबाक आ पूजा करबाक परम्परा, तुलसी आ शालीग्रामरूपी भगवान् विष्णु केर विवाहोत्सव, केकरो मृत शरीर केँ तुरन्त तुलसीक समीप मे रखबाक परम्परा, कोनो मृत व्यक्तिक दाह संस्कार उपरान्त छौर झंपी उपरान्त सारा पर तुलसी गाछ रोपबाक परम्परा आदि।
एकर अलावे तुलसीक गाछ आ पत्ता मे अनेकों औषधीय गुण सेहो छैक। तुलसीक काढ़ा केहनो सर्दी-जुकाम या खोंखी, बुखार आदिक लेल तुरन्त राहत दयवला दबाइ जेकाँ होइछ। तुलसीक पातक रस आ मधु संग मिलाय गर्म कय केँ चटा देला सँ केहनो खोंखी या दमा आदि मे तुरन्त आराम भेटैछ। एक तुलसी मे अनेकों गुण कहल गेल अछि।
आउ आइ पढैत छी जे वास्तव मे तुलसी के छथिन आ हुनकर सम्बन्ध मे हिन्दू धर्मक शास्त्र-पुराण कि कहैत अछि। शिव पुराण मे वर्णित भगवती तुलसीक कथा एहि तरहें कहल गेल अछिः
भगवती तुलसीक कथा
एक बेर देवराज इंद्र देवगुरू बृहस्पतिक संग भगवान शिव केर दर्शन करय कैलाश गेल छलाह। महादेव हुनका दुनू गोटेक परीक्षा लेबय चाहलथि आर ओ रूप बदलिकय अवधूत बनि गेलाह। हुनकर शरीर पर कोनो वस्त्र नहि छलन्हि।
हुनकर शरीर जरैत आगिक समान धधैक रहल छलन्हि आर अत्यंत भयंकर देखाइत छलाह। अवधूत इंद्र व गुरु बृहस्पतिक बाट मे ठाढ़ भऽ गेलाह। इंद्र एक विचित्र पुरुष केँ रास्ता मे ठाढ़ देखि चौंकलथि।
इंद्र केँ देवराज होयबाक गर्व घेरने छलन्हि। ओ ताहि भयंकर पुरुष सँ पूछलथि तूँ के थिकह? भगवान शिव एखन कैलाश पर विराजि रहला अछि आ कि कतहु भ्रमण पर गेला अछि? हम सब हुनकर दर्शन वास्ते आयल छी।
इंद्र जखन कतेको बेर प्रश्न कयलनि लेकिन ओ पुरुष योगीक समान मौन टा रहला तखन इंद्र केँ लगलनि जे एक साधारण प्राणी हुनकर अपमान कय रहल अछि। हुनक मोन मे देवराज होयबाक अहंकार उपजल जे क्रोध मे बदलि गेल।
इंद्र कहलखिन जे हमर बेर-बेर अनुरोधहु पर तूँ किछु नहि बाजिकय हमर अपमान कय रहल छह। हम तोरा एखनहि दंड दैत छी। एना कहिकय इंद्र अपन वज्र उठा लेलनि। भगवान शिव द्वारा ताहि वज्र केँ ओहि समय स्तंभित यानी जड़ (स्थिर) कय देल गेल।
इंद्रक बांहि अकड़ि गेलनि। भगवान् अवधूत क्रोध सँ लाल भऽ गेलाह। बृहस्पति हुनकर चेहरा पर आयल क्रोध केर ज्वाला केँ देखिकय बुझि गेलाह जे एहेन प्रचंड स्वरूप महादेव केर अतिरिक्त आन केकरो नहि भऽ सकैत छैक।
बृहस्पति शिवस्तुति गाबय लगलाह। ओ इंद्र केँ सेहो महादेवक चरण मे लेटाय देलनि और बजलाह जे प्रभु इंद्र अहाँक चरण पर पड़ल छथि, अहाँक शरणागत छथि। अहाँक ललाट सँ प्रकट अग्नि हिनका जराबय लेल बढ़ि रहल अछि। हम शरणागत सभक रक्षा करू हे महादेव। बृहस्पति विनती कयलनि जे प्रभु भक्त सभ पर अहाँक सदिखन कृपा बरसैत अछि। अहाँ भक्त वत्सल और सर्वसमर्थ छी। अहाँ एहि तेज केँ कतहु आर स्थान दय दियौक जाहि सँ इंद्र केर प्राणक रक्षा होइन्ह।
भगवान रूद्र कहलखिन जे बृहस्पति हम अहाँ पर बहुत प्रसन्न छी। इंद्र केँ जीवनदान देबाक कारण अहाँक एकटा नाम ‘जीव’ सेहो होयत। हमर तेसर नेत्र सँ प्रकट एहि अग्नि केर ताप देवता सहन नहि कय सकैत छथि। ताहि लेल हम एकरा बहुत दूर मे छोड़ब।
महादेव ओहि तेज केँ हाथ मे धारण कय समुद्र मे फेक देलाह। ओतय फेकिते देरी भगवान शिव केर ओ तेज तत्काल एकटा बालक केर रूप मे परिवर्तित भऽ गेलैक। सिंधु सँ उद्भव होयबाक कारण ओकर नाम सिन्धुपुत्र जलंधर प्रसिद्ध भेलैक।
जलंधर जेकर नाम शंखचूड़ सेहो भेलैक, शिव केर तेज सँ उत्पन्न भेल छल ताहि कारण परम शक्ति सँ संपन्न छल। ओ देवतो सभ सँ बेसी शक्तिवान छल। ओ ओहि तेज सँ जन्मल छल जे इंद्र केँ समाप्त करयवला छलैक ताहि लेल असुर सब द्वारा अपन राजा बना लेल गेल। अवधूत रूप मे ई लीला कयलाक बाद महादेव अंतर्धान भऽ गेलाह। इंद्र केँ अपन अनावश्यक गर्वक भंजन सेहो भऽ गेलैक आर भगवानक दर्शन सेहो भेट गेलैक।
एम्हर तुलसी सँ जुड़ल एकटा कथा बहुत प्रचलित अछि। श्रीमद्देवीभागवतपुराण मे हिनकर अवतरणक दिव्य लीला कथा सेहो कहल गेल अछि। एक बेर शिव अपन तेज केँ समुद्र मे फेक देने छलाह। ओहि सँ एक महातेजस्वी बालक जन्म लेलक। यैह बालक आगू चलिकय जालंधर केर नाम सँ पराक्रमी दैत्य राजा बनल। एकर राजधानीक नाम जालंधर नगरी छलैक।
दैत्यराज कालनेमि केर कन्या वृंदाक विवाह जालंधर सँ भेलैक। जालंधर महाराक्षस छल। अपन सत्ताक मद मे चूर ओ माता लक्ष्मी केँ प्राप्त करबाक कामना सँ युद्ध कयलक, परंतु समुद्रहि सँ हुनक उत्पन्न हेबाक कारण माता लक्ष्मी ओकरा अपन भाइ केर रूप मे स्वीकार कयलखिन। ओतय सँ पराजित भऽ कय ओ देवि पार्वती केँ पेबाक लिलसा सँ कैलाश पर्वत पर गेल।
भगवान देवाधिदेव शिवहि केर रूप धर कय माता पार्वतीक समीप चलि गेल, परंतु मां अपन योगबल सँ ओकरा शीघ्रहि चिन्ह लेलीह आर ओ ओतय सँ अन्तर्धान भऽ गेलीह।
देवि पार्वती अत्यन्त क्रुद्ध होइत सब वृतांत भगवान विष्णु केँ सुनेलीह। जालंधर केर पत्नी वृंदा अत्यन्त पतिव्रता स्त्री रहथि। ओकरहि पतिव्रत धर्म केर शक्ति सँ जालंधर नहि त मारल जाइत छलय आर नहिये पराजित होइत छलह। ताहि लेल जालंधर केँ नाश करबाक लेल वृंदाक पतिव्रत धर्म केँ भंग करनाय बहुत जरूरी छलैक।
एहि कारण भगवान विष्णु ऋषिक वेश धारण कय वन मे ओतय आबि गेलाह जतय वृंदा अकेले भ्रमण कय रहल छलीह। भगवान केर संग दुइ मायावी राक्षस सेहो रहय, जेकरा देखिकय वृंदा भयभीत भऽ गेलीह। ऋषिरूपी भगवान् विष्णु तखन वृंदाक सामने क्षणहि भरि मे दुनू राक्षस केँ भस्म कय देलाह। हुनकर शक्ति देखिकय वृंदा हुनका सँ कैलाश पर्वत पर महादेवक संग युद्ध कय रहल अपन पति जालंधरक बारे मे पूछि बैसलीह।
ऋषि फेर अपन माया जाल सँ दुइ गोट वानर प्रकट कयलनि। एक वानर केर हाथ मे जालंधरक सिर छल तथा दोसर हाथ मे धड़। अपनहि पति केर ई दशा देखिकय वृंदा मूर्च्छित भऽ कय खसि पड़लीह। होश मे एलापर ओ ऋषि रूपी भगवान सँ विनती कयलीह कि ओ हुनकर पति केँ जीवित कय देथि।
भगवान् अपन माया सँ पुन: जालंधरक सिर धड़ सँ जोड़ि देलखिन, मुदा स्वयं सेहो ओहि मायावी जालंधरक शरीर मे प्रवेश कय गेलाह। वृंदा केँ एहि छल केर कनिकबो आभास नहि भेलनि। जालंधर बनल भगवान् संग वृंदा पतिव्रताक व्यवहार करय लगलीह, जाहि सँ हुनक सतीत्व भंग भऽ गेलनि। एना होइते देरी वृंदाक पति जालंधर युद्ध मे हारि गेल।
एहि सब लीला केर जखन वृंदा केँ पता चललनि, त ओ क्रुद्ध होइत भगवान विष्णु केँ शिला होयबाक श्राप दय देलीह तथा स्वयं सती भऽ गेलीह। जतय वृंदा भस्म भेलीह, ओतय तुलसीक गाछ उगि गेल। भगवान विष्णु तखन वृंदा सँ कहलथि, ‘हे वृंदा। अहाँ अपन सतीत्व केर कारण हमरा लक्ष्मी सँ सेहो अधिक प्रिय भऽ गेलहुँ अछि। आब अहाँ तुलसीक रूप मे सदिखन हमरा संग रहब। जे मनुष्यो हमर शालिग्राम रूप केर संग तुलसीक विवाह करत ओकरा एहि लोक और परलोक मे विपुल यश प्राप्त हेतैक।
जाहि घर मे तुलसी होइत छथि, ओतय यम केर दूत सेहो असमय नहि जा सकैत छथि। गंगा व नर्मदा केर जल मे स्नान तथा तुलसी केर पूजन बराबर मानल जाइत अछि। चाहे मनुष्य कतबो पापी कियैक नहि हो, मृत्युक समय जेकर प्राण मंजरी रहित तुलसी और गंगा जल मुख मे राखिकय निकलि जाइत अछि, ओ पाप सँ मुक्त भऽ कय वैकुंठ धाम केँ प्राप्त होइत अछि। जे मनुष्य तुलसी व आँवलाक छाया मे अपन पितर लोकनिक श्राद्ध करैत अछि, ओकर पितर मोक्ष केँ प्राप्त भऽ जाइत छथि।
वैह दैत्य जालंधर केर ई भूमि जलंधर नाम सँ विख्यात अछि। सती वृंदाक मंदिर मोहल्ला कोट किशनचंद मे स्थित अछि। कहैत छैक जे एहि स्थान पर एक प्राचीन गुफ़ा छल, जे सीधे हरिद्वार तक जाइत छल।
(साभार – हिन्दी लेख ‘सत्यालय डट वर्डप्रेस डट कम’)


text:
2012 तक सब घर मे पहुंचत बिजली
पटना। बिजली क कमी स जूझि रहल बिहार के लोक लेल उम्मीदक ईजोत देखा रहल अछि। केंद्रीय ऊर्जा मंत्री सुशील कुमार शिंदे क मानि त 2012 तक बिहार अनहार नहि रहत आ सब घर मे लालटेन क स्थान पर बल्ब लागि जाएत। एनटीपीसी मे एकटा यूनिट क उद्घाटन करबा लेल बाढ़ आयल शिंदे कहला जे 2012 तक बाढ़ मे एनटीपीसी परियोजना स बिजली उत्पादन शुरू भ जाएत, एहि स बिहार कए 500 मेगावॉट बिजली भेटत। बाढ़ एनटीपीसी क बाद शिंदे गया-डोभी मार्ग पर बार गाम क लग मे 765, 400, 220 युनिट क विद्युत उपकेंद्रक आधारशिला रखलथि। जेकर निर्माण क जिम्मेदारी पावर ग्रिड कॉरपोरेशन ऑफ इंडिया कए देल गेल अछि। केंद्रीय ऊर्जा मंत्री कहला जे 2011 मे शुरू भेला पर इ यूनिट उत्तर-पश्चिम क्षेत्र क लेल प्रवेश द्वार बनि कए उभरत। एहि केन्द्र स बिहार क संग-संग झारखंड, पश्चिम बंगाल आ उड़ीसा मे विद्युत आपूर्ति नियमित भ सकत। ओ कहला जे बिहार मे बिजली क खपत बढ़ी रहल अछि, एहन में राज्य सरकार कए उत्पादन बढ़बा लेल तत्काल डेग उइेबाक चाही, कमजोर पड़ल ट्रांसमिशन लाइन कए सेहो ठीक करब जरूरी अछि। बिजली निर्माण राज्य शुरू करत त भारत सरकार ओकर हर सहायता करबा लेल तैयार अछि। 28 अप्रैल कए दिल्ली मे शिंदे बिजली क समस्या कए दूर करबा लेल बिहार स प्रतिनिधिमंडल कए बजौलथि अछि, जाहि मे ऊर्जा राज्य मंत्री रामाश्रय प्रसाद सिंह अपन अधिकारीक संग भाग लेताह।
एकर संगहि शिंदे कहला जे सूबा क धार्मिक आ ऐतिहासिक महत्ववाला स्थल पर अंडरग्राउंड केबल द्वारा बिजली क सप्लाई कैल जाएत। ऊर्जा मंत्री रामाश्रय प्रसाद सिंह क आग्रह पर शिंदे कहला जे बिहार आब अनहार नहि रहत। जतए स होएत बिहार कए आपूर्ति करब। बशर्ते राज्य सरकार सेहो बिजली उत्पादन करबा मे केन्द्र क सहयोग करए। ओ कहला जे बिहार मे बिजली क कम प्रोजेक्ट लगाउल गेल अछि। जे लगाउल गेल अछि ओहि मे सबटा केन्द्र सरकार क अछि। 8वीं, 9वीं आ 10वीं पंचवर्षीय योजना मे 56 हजार मेगावाट बिजली क निर्माण भेल। जे कम अछि। 11वीं पंचवर्षीय योजना मे 78 हजार मेगावाट बिजली तैयार करबाक लक्ष्य अछि। एहि लेल राज्य क सहयोग जरूरी अछि। एहि स पूर्व शिंदे वजीरगंज मे राष्ट्रीय समविकास योजना स निर्मित 132/33 केवी क विद्युत उपकेन्द्र क उद्घाटन केलथि।


text: पटना। अगर सब किछु ठीकठाक रहल, त बहुत जल्द राजेंद्र कृषि विश्वविद्यालय (पूसा) सेंट्रल यूनिवर्सिटी मे तब्दील भ जाएत। कृषि मंत्री रेणु देवी क अनुसार एहि संबंध मे केंद्र सरकार गंभीरता स विचार करि रहल अछि। मंत्री के अनुसार पूसा कए केंद्रीय विश्वविद्यालयक दर्जा भेटलाक बाद राज्य सरकार भागलपुर मे नव कृषि विश्वविद्यालय बनाउत। मंत्री क अनुसार सेंट्रल यूनिवर्सिटी क संबंध मे केंद्र सरकार सैद्धांतिक सहमति द देलकअछि। दिल्ली एहि स संबंधित प्रस्ताव (संपूर्ण जानकारी) मंगने छल, जे पठा देल गेल अछि। मुख्यमंत्री नीतीश कुमार एहि संबंध मे जून, 2008 मे प्रधानमंत्री कए पत्र लिखने छलाह। एहि आधार पर इ मसला एहि ठाम तक पहुंचल अछि। बताउल गेल अछि जे सेंट्रल यूनिवर्सिटी बनबाक स्थिति मे राज्य मे मौजूद संबंधित संस्थान आ संसाधन क बंटवारा कोना होएत? मंत्री क मुताबिक, ‘हम केंद्र सरकार क आगूक डेगक बाट ताकि रहल छी। हम सेंट्रल यूनिवर्सिटी बनबाकस्थिति मे भागलपुर मे एकटा कृषि विश्वविद्यालय बनेबाक सेहो तैयारी करि रहल छी


text:
कलकत्ता. जहिना चान केर बाट एक चकोरी तकैत छैक, तहिना मैथिली फिल्म निर्देशक उदय राज अपन फिल्म 'घोघ मे चांद' लेल कलाकार चयन मे लागल छथि. एही हेतु किछु कलाकारक चयन हेतु कोलकातामे 15 दिसंबर 2012 कें ऑडिशन लेल गेल. कोलकाताक इच्छुक मैथिल रंगकर्मी एहि ऑडिशनमे भाग लेलनि. उगना आर्ट्सक बैनरक अधीन बनयबला एहि फ़िल्मक निर्देशक उदय राज केर कहब छलनि जे रंगकर्मीक ऑडिशनक की दरकार? तथापि हुनका सभ कें संगे एकटा आपसी बातचीत आ सम्पर्क सं बड्ड किछु सिखबाक अवसर भेटत. फ़िल्मक संदेश एक लाइन मे बतबैत उदय कहलनि जे शारीरिक सौन्दर्य सं बेसी नीक होइत अछि चारित्रिक एवं मनक सुन्दरता. कार्यक्रममे शंभू नाथ मिश्र, भवनाथ झा, दिनेश मिश्र, सुनील ठाकुर (सब रंगकर्मी), 'पिया संग प्रीत कोना हम करबै' फेम अभिनेत्री ट्विंकल घोष, सिने पत्रकार भास्कर झा आदि उपस्थित छलाह.
विदित अछि जे एहि फ़िल्मक गीतकार संजय चौधरी, कुमार शैलेन्द्र, ब्रह्मदेव लाल आ ज्ञानबर्धन कर्ण छथि. संगीत द' रहल छथि पवन नारायण. एहि सं पूर्व 'घोघ मे चांद' लेल कलाकारक चयन हेतु दिल्ली, पटना, दरभंगा आदि स्थान पर ऑडिशनक कार्यक्रम राखल गेल छल. (Report/Photo : भास्कर झा)
विदित अछि जे एहि फ़िल्मक गीतकार संजय चौधरी, कुमार शैलेन्द्र, ब्रह्मदेव लाल आ ज्ञानबर्धन कर्ण छथि. संगीत द' रहल छथि पवन नारायण. एहि सं पूर्व 'घोघ मे चांद' लेल कलाकारक चयन हेतु दिल्ली, पटना, दरभंगा आदि स्थान पर ऑडिशनक कार्यक्रम राखल गेल छल. (Report/Photo : भास्कर झा)


text:
कविचूड़ामणि काशीकान्त मिश्र ‘मधुप’क पैतृक मधुबनी जिलाक कोइलख गाम छलनि. हिनक जन्म हिनक मातृक दरभंगा जिलाक कोर्थू गाम मे आश्विन शुक्ल पूर्णिमा (कोजगरा), मंगल दिन, 1314 साल तदनुसार 2 अक्टूबर 1906 कें भेल छलनि. हिनक पिता कीर्तिनाथ मिश्र, उच्चकुलीन ब्राह्मण छलाह जिनका छओ गोट विवाह छलनि. 'मधुप'क जन्म कीर्तिनाथ मिश्रक छठम पत्नी ‘भामादाइ’क कोखि सँ भेल रहनि. मधुपक बाल्यावस्था हिनक मातृक मे नाना लाल ठाकुरक देख-रेख मे बितलनि. ओतहि हिनक पढ़ाइ-लिखाइ सेहो आरंभ भेल जतय ई दू वर्ष धरि हिन्दी, गणित ओ मिथिलाक्षर सिखलनि. बाद मे नवादाक जयभद्र झा सँ हिन्दी ओ अंग्रेजीक शिक्षा भेटलनि. पं. नेवालाल झा सँ लघुकौमुदीक अध्ययन केलनि.
बारह बरखक उमेर मे पहिल बेर ई अपन पैतृक गेलाह. ओतए अध्यापक जयसिंह ठाकुरक देख-रेख मे ई भद्रकाली पाठशाला मे 1923 मे व्याकरणक प्रथमा परीक्षा द्वितीय श्रेणी सँ उत्तीर्ण भेलाह. एही पाठशाला मे हिनका सुरेन्द्र झा नामक छात्र सँ भेंट भेलनि जे बाद मे आचार्य सुरेन्द्र झा 'सुमन' नाम सँ मैथिली साहित्य जगत मे ख्यात भेलाह. मध्यमाक अध्ययन हेतु मधुप लोहना स्थित संस्कृत विद्यापीठ मे नामांकन करौलनि. मुदा विभिन्न पारिवारिक समस्या ओ अर्थाभावक कारणें एतय हिनक पढ़ाइ बाधित भऽ गेलनि. 1925 मे मध्यमा परीक्षा मे असफलताक बाद ई बैद्यनाथधामक बालानन्द ब्रह्मचारीक आश्रम मे पहुँचलाह जतय सँ 1926 मे मध्यमाक परिक्षा मे उत्तीर्ण भेलाह. 1928 मे आगाँक अध्ययन हेतु ई काशी गेलाह मुदा, स्वास्थ्य ठीक नहि रहने 1929 मे ओतयसँ घूमि अएलाह. एही अल्पावधिक काशी प्रवास मे हिनका कविवर सीताराम झा, ज्योतिषी बलदेब मिश्र, यात्री, किरण, आदि अग्रज ओ सहपाठी सँ सतसंग भेलनि जे बाद मे हिनक काव्य प्रतिभाक विकास मे सहायक भेलनि.
काशी सँ घुमलाक बाद ई पुनः आगाँक पढ़ाई करबा लेल लोहना विद्यापीठ गेलाह. मुदा, किछुए दिनक पश्चात हिनका पितृशोक भेलनि आ एकबेर फेर हिनकर पढ़ाई बाधित भेल. पिताक स्वर्गारोहणक बाद मधुप जी अपन मातृकेमे बसि गेलाह आ पुनः बैद्यनाथ धामक विद्यापीठसँ १९३३ई.मे साहित्यशास्त्री ओ १९३४ई.मे व्याकरणशास्त्रीक परीक्षामे सफलता प्राप्त केलाह. आचार्यक अध्ययन हेतु ई मुजफ्फरपुरक धर्मसमाज संस्कृति कॉलेजमे नामांकन करौलनि. ओतहि हिनका 'भुवन', आरसी प्रसाद सिंह आदि साहित्यकारसँ परिचय बढ़लनि. ओतय कविशेखर बदरीनाथ झा हिनक अध्यापक छलखिन. एतहिसँ मधुप'क काव्यधाराक प्रवाह जेना निर्वाध भऽ गेल. १९३६ई.मे साहित्य ओ १९३७ई.मे व्याकरणसँ आचार्य केलनि. १९३९ई.मे वेदान्त शास्त्रीमे सफलताक बाद ई सिमरा (मुजफ्फरपुर)क संस्कृत विद्यालयमे प्रधानाध्यापक पद पर नियुक्त भऽ गेलाह. १९३९ई.मे वेदान्त शास्त्रीक दोसर खण्डमे सफलताक संगहि हिनकर अध्ययन समाप्त भेल.
एहि बीच १९२७ ई.मे हिरणीक नन्दकिशोर चौधरीक भगिनी चन्द्रमुखी देवीसँ हिनक विवाह भेलनि. हिनकर मूल सासुर उमरी-बलिया छलनि एवं भागवत झा हिनक ससुर छलथिन. मधुप जीकेँ आठ गोट संतान , पाँच कन्या ओ तीन बालक भेलनि. १९४०ई.मे ई अपन गामक समीप जयानन्द उच्च विद्यालय बहेड़ामे संस्कृतक अध्यापकक रूपमे नियुक्त भेलाह. एतय सैंतिस बरखक सेवाक बाद ५ अप्रैल १९७७केँ सेवा निवृत भेलाह. बहेड़ा हाई-स्कुलक वातावरणमे हिनक काव्य-प्रतिभाक अद्भुत विकास भेलनि.
कांचीनाथ झा 'किरण' द्वारा चलाओल जा रहल हस्तलिखित पत्रिका 'मैथिली सुधाकर'मे हिनकर सर्वप्रथम 'मधुप'क उपनामसँ रचना प्रकाशित भेल छल. एहिसँ पूर्व 'सुमन' जीक संग पत्राचारक क्रममे ई 'मधुप' उपनामक सर्वप्रथम प्रयोग कएने छलाह. मैथिली भाषाकेँ हिन्दीक संक्रमणसँ बचेबाक लेल एवं एकर लोकप्रियता बढ़ेबाक हेतु मधुप जी साहित्य-समाजक उपहासक बादो 'अलि' छद्मनामसँ फिल्मी भासपर गीत लिखलनि जे अत्यंत लोकप्रिय भेल आ 'पचमेर' संग्रहमे प्रकाशित भेल. मुदा, हिनकर ई छद्मनाम बेसी छपित नहि रहि सकल.
बादमे ई 'मधुप' उपनामसँ परंपरागत ओ नवीन शैलीमे अगणित गीत, कविता, अनेक कथाकाव्य, खण्डकाव्य ओ प्रबंधकाव्य’क रचना कएलनि. हिनकर करीब तीस गोट प्रकाशित-अप्रकाशित पोथी छनि जाहिमे, राधाविरह, मुक्त-मधुप (महाकाव्य), द्वादशी (कथा-काव्य), अपूर्व रसगुल्ला, टटका जिलेबी, पचमेर, गीत-मंजरी, चौंकि-चुप्पे, विदागीत, (गीत-संग्रह), शतदल, झांकार, गंगा तरंगावली, मधुप शप्तशती, परिचय शतक (मुक्तक काव्य), प्रेरणा-पुञ्ज (संस्मरण), ओ दुर्गा सप्तशती मैथिली सुधा (अनुवाद) किछु प्रमुख पोथी थिकनि. राधा-विरह पर हिनका १९७०ई.मे साहित्य अकादमी सम्मान भेटलनि. एकर अलावे हिनका कतिपय पुरस्कार भेटलनि. प्रायः १९४८-४९ई.क मैथिली महासभाक सहरसा अधिवेशनमे हिनका द्वारा राधाविरहक पाठसँ आह्लादित भऽ तत्कालीन राजपण्डित स्व. बलदेव मिश्र हिनका कविचूड़ामणि'क उपाधिसँ विभूषि कएने छलाह.
मैथिली काव्य-साहित्यक इतिहासमे कविचूड़ामणि काशीकान्त मिश्र 'मधुप'क काव्यक लोकप्रियता कविपति विद्यापतिक बाद प्रायः सर्वाधिक अछि. मधुप जी विशुद्ध रूपेँ कवि छलाह. हिनका पद्य लिखब सर्वाधिक रूचैत छल. गद्यलेखन हिनका कहियो नहि सोहेलनि. मधुपजीक विशिष्टता छल जे ई पत्राचारो कवितेक माध्यमसँ करैत छलाह. हिनक कविता सभमेँ एकहि संग संस्कृतनिष्ठ ओ ठेठ शब्दाबलीक विलक्षण प्रयोग भेटैत अछि. हिनकर रचित काव्य-संसार भाषा ओ विषय-विविधताक विशाल भंडार अछि. 'मधुप'क सम्मोहक व्यक्तित्व ओ कृतित्वक प्रभाव हिनकर परवर्ती साहित्यकार लोकनिपर सेहो पड़ल अछि. मणिपद्म, बहेड़, अणु, किसुन, अमर आदि स्वयं स्वीकार कएने छथि जे ओ लोकनि हिनके प्रेरणासँ मैथिली रचना दिस प्रवृत भेलाह.
ई हिनक मातृभूमि ओ मातृभाषाक अनुरागेक परिणाम छल जे संस्कृत ओ हिन्दीक क्षमतावाद साहित्यविद रहितहुँ ई मिथिला-मैथिलीक सर्वांगिण विकास हेतु सदैव अपन लेखनीक संग तत्पर रहलाह. अपन कवि-व्यक्तित्वक बिनु परबाहे मैथिलीक घर-घर प्रचार हेतु फिल्मी तर्जपर गीत लिखैत रहलाह. मधुप जीक व्यक्तित्वमे एकहि संग परंपरा ओ प्रगतिवादक छाप भेटैत छल. संस्कृति-संस्कारक रक्षाक पक्षधर मधुप नहिए परंपराक अंधभक्त छलाह आ नहिए आधुनिकताक. समयक अनुरूप आचार-विचारकेँ बदलब हिनक प्रवृति छल. तहिना हिनकर साहित्यहुँमे एकदिस जतय पारंपरिक छन्द-शास्त्रक बेजोड़ प्रयोग भेटैत अछि ओतहि दोसरदिस मुक्तक, गद्यकाव्य, गजल, आदि नव-नव काव्य विधानक अनुशरण सेहो भेटैत अछि.
मधुप जी वस्तुतः एकटा एहन आशुकवि छलाह जिनका कविता लिखबाक हेतु समय, स्थान, कि वातावरण आदिक जरूरति नहि पड़ैत छलनि. ओ स्वयं अपना हिसाबेँ तकर निर्माण करैत छलथि. मधुपक साहित्य साधना आम जनता लेल समर्पित छल. समकालीन कविक मध्य 'मधुप' एकमात्र कवि भेलाह जिनकर रचना आम ओ खास दुनू वर्गमे समान रूपेँ सम्मानित भेल. हिनकर काव्यक लोकप्रियता देखि हिनका 'अभिनव विद्यापति' कहल जाए लगलनि. करुणरसक एहि रससिद्ध कवि व्यक्तित्व ओ कृतित्व दुनूमे विविध रस-भण्डार भेटैत अछि.
मिथिला ओ मैथिलीक एहि कवि, गीतकार, अनुवाद, महाकवि, गजलकार, भक्त, चिन्तक, सुधारक ओ मैथिली आंदोलनक एकटा कर्मठ सिपाही कविचूड़ामणि काशीकान्त मिश्र 'मधुप'क जीवन यात्रा पूर्णिमासँ आरंभ भए अमावस्या धरि पहुँचलनि जखन ओ पूसमास, रवि,१३९५ साल, तदनुसार २० दिसंबर १९८७ई.क कारी रातिमे अपन नश्वर शरीरकेँ त्याग कएलनि. आइ हुनक २७म पुण्यतिथिपर हुनका कोटि-कोटि श्रद्धां सुमन अर्पित करैत छी.
— चंदन कुमार झा
— चंदन कुमार झा
Tags: आलेख


text:
वर्षा
वर्षा वायुमण्डलमे सङ्कलित जलवाष्प अत्याधिक भारी भऽ पृथ्वीकेँ गुरुत्वाकर्षण बलक कारण आकाशसँ पानिक थोपाक रुपमे जमीनमे खसऽवला प्रक्रिया छी। मुदा सब वर्षा जमीनधरि नै पहुचैत अछि, किछ तँ सुख्खा हावा भऽ खसैत काल वाष्पीभूत भऽ जाएत अछि। कोनो कोनो समय तँ सब बर्षा हावाएमे वाष्पीभूत भऽ जाएत अछि। जल चक्रमे वर्षाक मुख्य भूमिका होएत अछि, जहिमे सागरसभक ओस वाफ भऽ वादलमे ठण्डा भऽ जाएत अछि, आ पृथ्वीमे खसि अन्ततोगत्वा नाला खल्टाक माध्यमसँ सागरमे पहुच जाएत अछि आ ई चक्र दोहोराबैत रहैत अछि।
वर्षाक परिमाण नाप्न वर्षामापक प्रयोग कएल जाएत अछि। एकरा एक समथल सतहमे जामा भऽ पानिकेँ गहिराईकेँ आधारमे नापल जाएत अछि। ई नाप सामान्यतया नजदिकेक ०.२५ मिलिमिटर (मिमि) वा ०.०१ इन्चक आधारमे नापाङ्कन कएल जाएत अछि। कहियो काल एकरा लिटर प्रति बर्गमिटरक आधारमे नापल जाएत अछि (१ लि/मि२= १ मिमि)।


text:
लघुकथा – प्रमाणपत्र
– ईशनाथ झा, नरुआर (झंझारपुर), मधुबनी
हम अत्यंत रूपवती छी। गोर-नारि, सुगठित देहयष्टि, कारी मुलायम केश, पैनगर पैघ आँखि, नमगर, सुरेबगर, मृदुभाषी — सबटा गुणे अछि हमरामे मुदा एकर कोनो अहंकार नहि अछि। दुनिया हमरा सन लोकसँ भरल छै।
दसे बरखक भेल रही तँ पहिने माय, आ तकर बरखियो नै भैल रहै तँ पिता स्वर्गवासी भ’ गेलाह। भैयाक दुरागमन भ’ गेल रहनि। भोज-भात खतम भेलाक बाद भौजीक पहिल आदेश पालन करैत हमर स्कूल जायब बंद भ’ गेल। भौजी कहलखिन, “बेटी-धी पढ़ियेकs की करत, अहिसँ बढ़िया जे घरक काज सीखौ जे बादमे काज आएत।” भैया सेहो मौन समर्थन केलनि आ हम गामे पर रहलहु। भौजी बच्चा जनमेने जाथि आ हम ओकर लालन-पालन करैत रहलहुँ। बच्चा सबहक मूतब-हगब-बोकड़ब, नेटा-पोटा, दुलार-मलार सब काजमे हम विशेषज्ञ भ’ गेलहु। रूप-लावण्यक चिन्ता करबाक समय नहि रहि गेल। आठ बरखक बाद भैया-भौजीक संग शहर आबि गेलहुँ। जतय कतौ बिआहक गप चलय तँ लड़काबलाकें ‘ब्यूटी विद ब्रेन’क बदलामे ‘ब्यूटी विद वेल्थ’क कामनामे रिजेक्ट होइत रहलहु, अनेको ठाम, अनेको बेर। बिना वेल्थक छुच्छे ब्यूटी कोनो कर्मक नहि अछि एहि संसारमे ! एहि तरहे हमर उमर एखन तैंतीस बरख भ’ गेल अछि।
सबटा बच्चा पैघ भ’ गेल अछि, स्कूल जाइए ! आब हमर हुनर काज देलक। तीन मास पहिने एकटा अमीर व्यवसायीक संतानक पाँच मासक बच्चाकें सम्हारबाक नोकरी भेट गेल, बढ़िया दरमाहा पर। आब भौजी बड़ प्रसन्न।
एक दिन तेज बोखार भेला सन्ता बचिया बपहारि तोड़िकs कनैत रहै। हमर प्रखर बुद्धि कहलक जे एकरा नीक चिकित्सकक आवश्यकता अछि। ई कहबाक लेल हम मैडम लग गेल रही हुनक ऑफिसमे। सुनिते देरी मैडम घर एलीह, आ बच्चाक कानब सूनि हमरा फज्झतिक तsर क’ देलनि। हमर कोरासँ बच्चा छिनैत कहलनि, “भाग एतय सँ अलच्छी, तूँ किजैन गेलही जे बच्चा केना पोसल जाइ छै ? ‘बाँझ की जनतै परसौतीक सुआद’, अपना तs ने छौ ने हेतौ ! पड़ा एतय सँ !”
गाम पर जा रहल छी आ सोचि रहल छी जे चारि टा बच्चाकें डेबने छी हम, पालन-पोषण, सेवा-तालता केलहुँ हम, परंतु प्रमाणपत्रक बिना अनुभवक कोनो मोल नहि !
लेखकक परिचयः
प्रो. ईशनाथ झा, गाम+पत्रालय : नरुआर, जिला : मधुबनी, बिहार । मो. 8709510817 । अंग्रेजी विभागाध्यक्ष, एसएनएम कॉलज, भैरवस्थान, मधुबनी। वरिष्ठ शोध अध्येता (कला एवं संस्कृति मंत्रालय, भारत सरकार) मैथिली, अंग्रेजी एवं संस्कृत साहित्यमे रुचि एवं लेखन।
सम्बन्धित जानकारीः
दहेज मुक्त मिथिला समूह पर लघुकथा प्रतियोगिता मे एहि कथा केँ प्रथम पुरस्कार प्राप्त भेल अछि। मैथिली जिन्दाबाद पर प्रकाशन लेल संचालिका वन्दना चौधरी द्वारा प्रेषित कयल गेल अछि।


text:
राजाराम उठिकेँ जखन दलान पर सँ सड़क दिस देखला त' देखैत छथि कि एक सफेद रंगक स्कार्पियो वा इनोवा म' चारो खस्सी क' चढ़ाओल जे रहल अछि। चोर सभ तीन खस्सी क' पहिने गाड़ी पर चढ़ा चुकल छल आओर चारिम खस्सी क' जहिना चढ़बे लागल की राजाराम ऐहिक विरोध करैत रोकबाक प्रयास केलनि।
राजाराम केर विरोध करबा पर एक चोर लोहाक राॅड स' हुनका पर प्रहार केलनि, राजाराम जाधरि सम्हरतियैथ तांबे म' दोसर चोर हुनका पर गोली चला देलनि, जाहिसँ ओ बुरा तरहे घायल भ' ओतहि गिर परला। राजाराम अन्हार राति म' सुनसान सड़क पर दर्द सँ छटपटाबैत मुर्छित भ' गेला।
गोलीक आवाज सुनी लोग सभ जाधरि बाहर आएल चोर सभ खस्सी ल' फरार भ' चुकल छल। लोग सभ बुरा तरहे घायल राजाराम क' टेम्पू सँ सदर अस्पताल म' भर्ती करौलनि, जता हुनकर इलाज चैल रहल अछि।
पूर्व विधायक श्री संजीव कुमार झा, अंजन मिश्र , विनोद प्रसाद झा (मुखियाजी), गुलाब खाँ (सरपंच), विनोद मिश्र, बाबू साहब पाठक, मुकेश कुमार खाँ, अवनीश खाँ, मुरारी झा, ईश्वर चन्द्र झा, राकेश कुमार, चुन्नू झा, अवनीश खाँ केर संगे दर्जनों गामवासी सदर अस्पताल, सहरसा म' हुनकर देखभाल म' लागल छथि। बनगाँव थाना प्रभारी सेहो अस्पताल पहुंच पीड़ित परिवार क' सांत्वना दैत घटनाक उद्भेदन करबाक आश्वाशन देलनि।


text:
पुलिस हालात पर काबू पेबा म' नाकाम साबित भ' रहल अछि, पछिला कैको दिन सँ तनाव ग्रस्त जिला सभमे इंटरनेट सेवा सेहो बंद क' देल गेल अछि। बिहार म' दशहरा आओर मुहर्रम केर आसपास होयबाक कारण स' ऐहिक आशंका छल कि आपसी संघर्ष भ' सकैत अछि। ऐहतिहात के तौर पर राज्य सरकार द्वारा अर्धसैनिक बल के तीन कंपनियां मंगाओल गेल छल। रैफ के एक कंपनी पटना म' तैनात छल, ऐहिक अलावा SSB के एक कंपनी सीवान म' आओर SSB के दोसर कंपनी क' दरभंगा म' तैनात कायल गेल छल।
तमाम सुरक्षा इंतजाम केर बावजूद मूर्ति विसर्जन आओर ताजिया जुलूस के दौरान प्रशासनिक व्यवस्था पूरा तरहे लचर रहल। जाहिक नतीजा ई भेल कि राज्य के 16 जिला सांप्रदायिक हिंसा केर चपेट म' आएब गेल। एखन धरी प्रशासन क' हालात पर काबू पेबा म' सफलता नहि भेटल अछि। पर्व के पहिने मुख्यमंत्री नीतीश कुमार उच्चस्तरीय बैठक करि अधिकारी सभके निर्देशित देना रहथिन बावजूद ऐहिक प्रशासनिक तैयारी धरल के धरल रही गेल।
पछिला किछु बरख म' ई पहिल मौका अछि जखन 16 स' बेसी जिला सांप्रदायिक हिंसा केर चपेट म' अछि। कटिहार, जमुई, नवादा आओर अरवल म' विधि व्यवस्था केर स्थिति बहुत खराब अछि। एसएसबी केर एक कंपनी कटिहार म' कैंप क' रहल अछि। डीजीपी स्तर के अधिकारी गुप्तेश्वर पांडे आओर आईएएस अफसर प्रत्यय अमृत क' हालात पर काबू पेबाक लेल कटिहार म' लगाओल गेल अछि। ऐहिक अलावा रैपिड एक्शन फोर्स के एक कंपनी अरवल म' कैंप क' रहल अछि। सीवान म' सेहो SSB के एक कंपनी क' तैनात कायल गेल अछि, बिहार सरकार केंद्र स' अतिरिक्त सुरक्षा बल केर मांग क' रहल अछि।
तनाव क' देखैत कैको जिला म' इंटरनेट सेवा पछिला कैको दिन स' बंद कायल गेल अछि। नवादा, कटिहार, अरवल आओर जमुई म' इंटरनेट सेवा बंद कायल गेल अछि। आरा, रोहतास, बेगूसराय, मुजफ्फरपुर, किशनगंज, अररिया आओर भागलपुर सहित कैको जिला म' तनाव व्याप्त अछि। एहि पूरा मामला पर पुलिस के कुनू अधिकारी किछु कहबाक लेल तैयार नहि अछि।


text: पटना। कोसी क बाढ़ प्रभावित इलाक मे विश्व बैंक क मदद स पुनर्निर्माण क गप आगू बढ़ल अछि। पहिल चरण मे विश्व बैंक आठ सौ करोड़ टका क मदद बिहार सरकार कए देत। विश्व बैंक क दक्षिण एशिया रीजनल को-आर्डिनेटर क्रिस्टोफ पुच क नेतृत्व मे एकटा टीम कोसी क प्रभावित इलाक मे कई दिन तक घूमबाक बाद मुख्यमंत्री नीतीश कुमार स भेंट केलक। मुख्यमंत्री कहला अछि जे विश्व बैंक क टीम दू फेज मे कोसी क लेल काज करै चाहैत अछि। पहिल चरण मे ओ ध्वस्त भेल घर आ पुल क पुनर्निर्माण मे सहायता क संग-संग जीविका क उपाय आ तकनीकी क्षमता क विस्तार पर मदद करत। दोसर चरण मे ओकर योजना बाढ़ प्रभावित सबटा जिला क बाढ़ प्रबंधन क लेल विस्तृत कार्ययोजना बनेबाक अछि।


text: पटना। टेरी क निदेशक आरके पचौरी मुख्यमंत्री नीतीश कुमार स एहि संबंध मे पेशकश केलथि अछि। मुख्यमंत्री टेरी क संग काज करबा क प्रस्ताव मे रुचि देखेलथि अछि । पटना मे आयोजित एकटा सेमिनार मे हिस्सा लेलाक बाद पचौरी कहला जे नीतीश कुमार टेरी क संग काज करबा लेल आतुर छथि। ओ कहला जे सौर ऊर्जा बिहार क तस्वीर बदलि देत। पचौरी कहला, ‘ग्रामीण इलाका कए सौर ऊर्जा स रोशन करबा मे बिहार अन्य राज्य क नेतृत्व करि सकैत अछि। एहि स अनहार मे रहनिहार ग्रामीण लोक कए इजोत भेटत।Ó पचौरी कहला जे बिहार मे एखन 1.43 करोड़ लोक किरोसिन क इस्तेमाल करैत अछि ओ कहला जे एहन लोकसब कए टेरी सोलर लालटेन या लैंप मुहैया कराउत।


text:
लेख
– प्रवीण नारायण चौधरी
आइ बात करब एक परिवार के अलग-अलग प्रकृति केर अलग-अलग सदस्य लोकनिक। उदाहरण सब केँ अपने-अपने परिवार केर लेला सँ काज चलि जायत। कारण मनुष्यक रीति-थीति केँ बुझय लेल नायक स्वयं मे देखले सँ यथार्थता सँ सहज साक्षात्कार होइत छैक। हम कतबो कहि देब जे हमर परिवार मे यूँ मारा आ त्यूँ मारा वला हाल अछि, लेकिन तेकर प्रभाव दीर्घकालिक दोसर पर नहि पड़ि सकैत अछि; आर वैह जँ लोकहि सँ जुड़ल बात कहब त लोक केर मन-मस्तिष्क पर तुरन्त प्रभाव पड़बाक संग-संग ओकर समुचित लाभ सेहो लोक केँ भेटि जाइत छैक। तेँ बेसीकाल लेख केँ पाठक-केन्द्रित रखबाक चाही, नहि कि आत्ममुग्धता सँ भरल अपनहि ताले नचबाक चाही। त आजुक विषय अछि एकहि परिवार मे अलग-अलग प्रकृति, अलग-अलग स्वभाव, अलग-अलग कर्मठता, अलग-अलग शिक्षा, अलग-अलग यश आ प्रतिष्ठा – यानि हरेक व्यक्ति केर अपन निजता आ विशिष्टता के बात।
हरेक परिवार मे एकटा मूल पुरुष होइत छथि। ओ पुरुष के थिकाह? ओ वैह पुरुष होइत छथि जे अपन त्यागपूर्ण कीर्ति सँ परिवार केँ ठाढ करबाक एहेन अमर रचना कय गेलाह जे हुनका आइ धरि स्मरण मे आनल जाइत छन्हि। बाकी सामान्य जीवन जियय लेल आ अपन भागक भूमिका पूरा कय संसार सँ विदाई लेबय लेल कतेको अबैत छथि आ चलि जाइत छथि। परिवारक संस्कार मे मूल पुरुष प्रति सम्मान केर भावना सँ प्रेरणा भेटैत छैक। हुनकर नाम बेर-बेर लोक एहि लेल स्मरण करैत अछि जे वर्तमान पीढी मे सेहो केकरो पास एतेक कुब्बत हो जे हुनकर कीर्ति आ यश केँ आगू बढाबय। आर एहेन संभव होइत रहैत छैक। नीक कुलीन परिवार मे कुल आ मर्यादा अनुसार सन्तानोत्पत्ति होइत रहैत छैक। हँ, तखन माँगिकय दहेज लेनिहारक सन्तान कीर्तिपुरुष नहि भऽ सकैत अछि। शुरू सँ अन्त धरि कीर्तिपुरुष केर जीवन आदर्श बाट पर अग्रसर रहैत छैक। ओ सब सँ अलग आ अनुकरणीय प्रदर्शन करैत रहैत छैक। मूल पुरुष केर यश व कीर्ति सँ ऊपर धरि जेबाक यात्रा मे एहने-एहने कर्मठ सपूत सफलता प्राप्त करैत छैक। बाकी सब ‘एला राम आ गेला राम’!
व्यस्त सब होइत अछि। व्यस्तता नीक लेल वा अनेरहु वा बेजा काज लेल सेहो एक्के परिवारक अनेकों सदस्य केँ रहिते टा छैक। मूल पुरुष या कीर्तिपुरुष लोकनिक बात-विचार मे देखब जे ओ बेसीकाल परोपकारहि मे व्यस्त रहत। जखन कि ‘एला राम गेला राम’ टाइप के लोक सेहो व्यस्त रहैत अछि, मुदा ओकर व्यस्तता आत्ममुग्धता, निज स्वार्थ, संग्राही प्रवृत्ति, दोसरोक हक अपने हपोसि लेबाक, दोसरक बच्चाक लिल्लोह कय अपन बच्चा केँ चोरा-चोराकय नीक-निकुत खुएबाक, आदि अनेकों तरहक व्यस्तता देखि सकैत छी। मिथिला मे संयुक्त परिवारक परिकल्पना मे पहिने देखल जाइत छलैक जे घरक काज मे फल्लाँ गामवाली पुतोहु बिना कोनो निजी लोभ-लालच समस्त परिवार केर हित लेल अपना केँ न्योछाबड़ कय देल करथिन, ओत्तहि हुनकर दियादनी कहबैका बड़का घरक बेटी दुलारे दस ठाम छितराइत छलखिन आ घरक काज करय मे अस्सी मोन पानि पड़ि जाइन। आब अहाँ गौर कय केँ देखब त ओ काज करनिहाइर पुतोहु केर परिवार यथा सन्तान, पति, नैहर, सासुर आ सौंसे संसार कीर्ति आ यशरूपी उपलब्धि प्राप्त करैत छल, जखन कि अपनहि मान-सम्मान लेल बेहाल पुतोहुक सौंसे संसार मे हुनका अपनहि समान झूठक शान झाड़बाक प्रवृत्ति मात्र हावी भऽ गेल करय। आब ई बात अलग जे कतहु अपवादो होइत छल, माय-बाबू बोगस मुदा धियापुता काफी प्रतिभावान् – एतय हम अपवादक बात नहि कय सामान्य अवस्था मे कीर्ति आ यश संग उपलब्धि प्राप्त करबाक मानवीय प्रकृतिक विवेचना कय रहल छी।
एखनहु अहाँ स्वयं केर स्थिति सँ समीक्षा करब त पता लागि जायत जे मानव जीवन मे लक्ष्य केर निर्धारण केना कयल जाइछ। भोर कमाउ आ साँझ के खाउ, आराम सँ विश्राम करू, निश्चिन्त रहू जे भोर मे फेर एतेक कमा लेब आ जीवन बीति जायत – एकटा वर्ग ईहो छैक। एकटा छैक जे जत लब्धम् तत लब्धम् – जतेक भेटल ओतबे सँ अपन काज पूरा करब। फेर एकटा वर्ग छैक जे कत लब्धम कत लब्धम – माने कतेक कमाउ, कतेक कमाउ, सन्तोष नहि छैक। कर्म करब त फल भेटत – एहि शाश्वत सिद्धान्त अनुसार क्रियमाण, संचिति आ प्रारब्ध कर्म केर फल सब केँ भेटैत छैक। एहि मे जे व्यक्ति अपन लब्धि मे समस्त परिवार (मानव समुदाय) केर हित जोड़िकय हिसाब बैसबैत बढैत अछि ओकर यश आ कीर्ति अवश्यम्भावी महान बनैत छैक। आर जे केवल अपनहि मे बेहाल रहत ओकरा सँ कहियो कोनो कीर्ति निर्माण सम्भव नहि अछि। कहबी छैक न जे एहि बेटा सँ पता नहि होयत! सैह।
आभासी संसार (फेसबुक, व्हाट्सअप, सामाजिक संजाल) केर परिवार मे सेहो एहि तरहक भिन्न-भिन्न प्रकृति आ मनसाय केर लोकक दर्शन होइते अछि। शुक्र दिन थिकैक, दहेज मुक्त मिथिला समूह पर यूट्यूब लिंक व अपन विभिन्न रचनाधर्मिता केँ अहाँ साझा कय सकैत छी से रूटीन छैक। बहुतो तरहक लिंक सब साझा होइत अछि। एक सँ बढिकय एक कीर्ति (रचना) सब देखय लेल भेटैत अछि। लेकिन जे सदस्य मात्र शुक्र दिन सक्रिय रहि केवल अपन रचना, कीर्ति आ लिंक टा साझा करबाक मनसाय रखता, कहू हुनकर यश-प्रतिष्ठा नाम कतेक दूर तक पसरत? आर, अहाँ अपन समाज, अपन परिवार, अपन मिथिलाक समग्र हित मे सब तरहक त्यागपूर्ण योगदान दैत अपन कीर्तियात्राक सम्बन्ध मे लोकमानस मे बात राखय चाहब त निश्चिते दूरगामी प्रभाव छोड़ि सकब। ई सब केवल उदाहरण लेल कहलहुँ। निष्कर्षतः यैह बात छैक जे परोपकारक भावना आ त्यागपूर्ण कीर्ति ठाढ करबाक दृढसंकल्प सँ हम-अहाँ महान बनैत छी। बाकी सब ‘एला राम गेला राम’। ॐ तत्सत्!!


text:
शनिवार, 26 मार्च 2011
गते बहुतरे काले.....
बहुत दिन बीत गेलै, दिन के की ?बितबे लए छैक काल । जे अबाध गति स'चलल जा रहल छै।
सैह देख क' ने कविगण एकरा 'ओल्ड फादर टाइम,टाइम,टाइम !' लिखलखिन । हमर घर मे एक जनी एहनो छथि जे बिना पढ्ने-लिखने नोबेल पुरस्कार विजेता प्रो.हाकिंस के मातु क' देलखिन । ओ सूर्यक जन्म दिन मनबैत छथि...जखन की सूर्यक निर्माण,की सूर्यक उत्ताप कहिया शुरू भेलै ? ई बडका-बडका पदार्थ विज्ञानीयों के पुछबनि त' गोंगियै लगता। मुदा हुनका बुझल छनि जे सूर्य देवता कहिया जनमला। हमर मुंह स' अनायासे निकलि गेल--वाह !
सैह देख क' ने कविगण एकरा 'ओल्ड फादर टाइम,टाइम,टाइम !' लिखलखिन । हमर घर मे एक जनी एहनो छथि जे बिना पढ्ने-लिखने नोबेल पुरस्कार विजेता प्रो.हाकिंस के मातु क' देलखिन । ओ सूर्यक जन्म दिन मनबैत छथि...जखन की सूर्यक निर्माण,की सूर्यक उत्ताप कहिया शुरू भेलै ? ई बडका-बडका पदार्थ विज्ञानीयों के पुछबनि त' गोंगियै लगता। मुदा हुनका बुझल छनि जे सूर्य देवता कहिया जनमला। हमर मुंह स' अनायासे निकलि गेल--वाह !
प्रस्तुतकर्ता साकेतानन्द नवहटिया पर 9:04 pm 1 टिप्पणी:
सदस्यता लें संदेश (Atom)


text:
गढीमाई
गढीमाई मन्दिर नेपालक नारायणी अञ्चल, बारा जिलामे अवस्थित तराई क्षेत्रक प्रसिद्ध शक्तिपीठ अछि । बारा जिलाक सदरमुकाम कलैया नगरपालिकासँ लगभग आठ किलोमिटर पुरब बरियारपुरस्थित गढीमाईक मेला हरेक पाँच-पाँच वर्षमे मार्ग शुक्ल सप्तमीसँ आरम्भ होएत अछि । नेपालक विभिन्न क्षेत्रसँ लाखौँ दर्शनार्थीसभ भिड लागएवाला एहि पीठमे हजारौँ भारतीय दर्शनार्थीसभ सेहो आबएत अछि ।
बरियारपुरक खुल्ला मैदानमे राखल त्रिशूलसँ लोगक शूल रूपी तीन ताप आध्यात्मिक, आदिर्देविक आर आदिभौक्तिक नाश होएत कहल जनविश्वास अछि । त्रिशूल स्थापना भेल दक्षिणदिस हाल देवीक मूर्तिसहित मन्दिर सेहो देखल जा सकएत अछि। मन्दिरसँ पूर्व-दक्षिणदिस पीपलगाछसंगे ब्रहृमाक स्थान सेहो देखै लायक अछि। पूर्वदिस रहल ब्रहृमास्थलसँ मार्ग शुक्ल सप्तमीक दिन सरसफाई लिपपोत करि गढीमाईक स्वागत करएत पाँचदिनधरि पूजा करलाक बाद आनके लेल दर्शन खुला केल जाएत अछि । गढीमाईक पूजारी थारूजातिक अछि । गढीमाईक पूजाआजा करएत काल कङ्कालीमाई, जाखिनमाई, भक्तिमाईक पूजा केल जाएत अछि । अखन गढीमाईक बहिनसभ- कटबासीमाई, ककालीमाई, मनकामना, संसारी, साम्ये, राजदेवी, गढवाडा, जोरलाही, वनशक्ति आदिक सेहो पूजा केल जाएत अछि । [१]
गढीमाईक अखन पूजारी मगल चौधरि छी ।


text:
- अमित कुमार चौधरी, महिषीधाम। मई २, २०१५, मैथिली जिन्दाबाद!
“मिथिला मे खुजत ‘वेद विद्या मन्दिर’ – पारंपरिक शिक्षाक संग वैदिक शिक्षा देबाक योजना – छात्र आ छात्रा लेल अलग-अलग विद्यालय तथा आवासीय परिसर बनत – चाही करीब १५-२० एकड़ जमीन – जमीनदाताक खोजी – जमीनदाताकेँ ट्रस्टी बनायल जायत – जमीन दानक अभाव मे न्युनतम् दाम पर जमीन खरीद संभव – इच्छूक व्यक्ति संपर्क करी ‘अमित चौधरी – संयोजक – संपर्क: ९९७१६६६७१४’ – मिथिलाक्षेत्रक कोनो भी जिलामे विद्यालय स्थापनाक योजना”
विस्तृत प्रस्तावना:
मानवलोक केर ज्ञान व विवेक संग व्यवहार आ नीति केर जैड़ वेद केँ मानल जाइत अछि। सर्वथा सर्वमान्य सनातन धर्म तथा समग्र मानवताक आधारविन्दु वेद केँ मानल जाइछ। खासकय हिम्दू धर्म आ ब्राह्मण संस्कार केर जैड़ सेहो वेद थीक। विज्ञानक चमत्कार जेना-जेना अपन विस्तार सँ व्यवहारिक दुनियाक दृश्य मे परिवर्तन आनि रहल अछि, वेदक गरिमा आरो बेसी महत्त्वपूर्ण भेल जा रहल अछि, कारण जे बात विज्ञानक आविष्कार सँ प्राप्त होइछ तेकर चर्चा वेद अपन विधान मे पूर्वहि मे कय चुकल अछि। एखन आरो बहुत विकास वेदानुसार होमय लेल मानव सभ्यताक वर्तमान परिवेश लेल बाकिये देखाइछ।
पूर्व मान्यता रहल अछि जे हिन्दू आ खासकय ब्राह्मणक बच्चाकेँ वैदिक शिक्षा अनिवार्य रूप सँ देल जाय। अपन जैड़ सँ लोक जतबा दूर जाइत अछि ओतबा असफलता आ भयावह दुष्परिणामक समीप पहुँचबाक खतरा रहैत छैक। बच्चाकेँ पारंपरिक शिक्षाक संग वैदिक शिक्षा पेबाक चाही। पारंपरिक शिक्षा सँ ओकरामे आधुनिक जीविका स्रोतक प्राप्ति हेतैक आर वैदिक शिक्षा सँ ओकर आध्यात्मिक स्वास्थ्यक देखभालक संग पोषण भेटतैक। वैदिक शिक्षा ताहि हेतु बच्चाकेँ चौथा वर्ग आ ताहि उपरान्त अन्य केन्द्रीय माध्यमिक शिक्षा समिति वा अन्य राज्य स्तरीय शिक्षा समिति द्वारा निर्धारित विषय-वस्तुक संग देबाक चाही।
काञ्चीपुरम् पीठ द्वारा देश भरि मे उपरोक्त पद्धतिक शिक्षा व्यवस्था लागू करबाक प्रयास कैल जा रहल अछि। एहि मे छात्र तथा छात्रा लेल अलग-अलग विद्यालय केन्द्रिय माध्यमिक शिक्षा समिति द्वारा निर्धारित विषय-वस्तुक संग वैदिक शिक्षा देबाक लेल खोलबाक योजना अछि। विद्यालय सबहक लेल खुल्ला रहत जाहिमे सामान्य छात्र केँ पारंपरिक विद्यालय समान सामान्य (सीबीएसई) विषयक पढाई करायल जायत, जखन कि छात्रावास मे रहनिहार केँ भोर तथा साँझक समय मे वैदिक शिक्षा, योगाभ्यास आर संस्कृत शिक्षा उपलब्ध कराओल जायत।
मिथिला मे विद्यालय खोलबाक निर्णय:
मिथिलाक्षेत्र मे एक एहेन विद्यालय खोलबाक प्रस्ताव पर निर्णय कैल जा चुकल अछि जाहि ठाम उपरोक्त पद्धतिक शिक्षा उपलब्ध करायल जायत। विद्यालय स्वकीय वित्तीय कोष सँ संचालित होयत आर एकर संपूर्ण सार-संभार ट्रस्ट द्वारा वहन कैल जायत। एहेन विद्यालय हेतु कम सँ कम १५-२० एकर जमीनक आवश्यकता होयत जतय छात्र एवं छात्रा लेल अलग-अलग विद्यालय परिसरक निर्माण कैल जायत।
शुरुआत कोनो एक पूर्वस्थापित केन्द्रिय माध्यमिक शिक्षा समितिक पद्धति पर चलि रहल विद्यालय मार्फत कक्षा ४ सँ वैदिक शिक्षा उपलब्ध करबैत कैल जा सकैत अछि। ई विद्यालय पूर्णतया नि:शुल्क आ आवासीय सुविधाक संग खोलल जायत। जमीनदाताकेँ ट्रस्टी बनबैत – विद्यालय मे एक सुनिश्चित स्थान सेहो देल जायत जाहि सँ हुनक दानक समुचित सम्मान भेटबाक गारंटी होयत। जमीनदाता उपलब्ध नहि होयबाक हालत मे न्युनतम दाम पर जमीन किनलो जा सकैत अछि।
इच्छूक व्यक्ति जरुर सम्पर्क कय सकैत छथि:
अमित कुमार चौधरी
(संयोजक)
फोन नंबर: ९९७१६६६७१४.


text: पटना । सरकार आ मारुति उद्योग लिमिटेड क बीच इ तय भेल छल जे एकटा प्रशिक्षण संस्थान खोलल जाए, जाहि मे मोटर चालक आ मोटर मैकेनिक क ट्रेनिंग देल जा सके। मारुति एहि पर सहमति सेहो देने छल। 2007 मे एकर परिकल्पना कैल गेल छल। सरकार क मारुति उद्योग लिमिटेड क साझेदारी वाला महत्वाकांक्षी परियोजना जमीन क अभाव मे दू साल स फाइल मे कैद भ कए रही गेल अछि। कंपनी क इंजीनियर क टीम दू बेर बिहार क दौरा करि चुकल अछि, मुदा जमीन क अभाव मे एखन धरि परियोजना ठप पड़ल अछि। सूत्र क अनुसार प्रशिक्षण क लेल टीम कए गया जिला मे 25 एकड़ जमीन विभाग क दिस स देखाउल गेल छल, मुदा ओ ठीक नहि छल। दोसर जिला मे जमीन क तलाश भ रहल अछि। दरभंगा आओर छपरा सेहो संभावना ताकल जा रहल अछि । सूत्र कहैत अछि जे दरभंगा मे एकरा लेल जमीन देखल गेल अछि। आगूक गप कंपनीक लोक तय करत। राज्य सरकार प्रशिक्षण संस्थान क लेल ढाई करोड़ टका स्वीकृति केलक अछि। विभागीय सूत्र कहैत अछि जे नव सिरा स जमीन क तलाश भ रहल अछि। मारुति उद्योग लिमिटेड कए पत्र लिखल गेल अछि कंपनी स अपन टीम फेर बिहार पठेबा लेल कहल गेल अछि। आशा अछि शीघ्र एहि पर काज शुरू होइत। उल्लेखनीय अछि जे हरियाणा सरकार मारुति उद्योग क संग मिलकए एहि तरहक योजना क क्रियान्वयन सेहो करि चुकल अछि। स्कीम क परिकल्पना अनुसूचित जाति-जनजाति कल्याण विभाग केने छल। सोचल गेल छल जे लक्षित वर्ग क 400 युवा कए प्रशिक्षण द कए हुनका लेल रोजगार उपलब्ध कराउल जाइत। विभागीय सचिव डॉ केपी रमैय्या एहि मसला पर कोनो प्रकार क टिप्पणी स मना करैत छथि। हालांकि ओ स्वीकार कैलथि जे परियोजना क क्रियान्वयन कए ल कए विभाग चिंतित अछि।


text:
मैथिली लोकसाहित्य – डाक वचन
– स्रोतः पंडित महेन्द्र ठाकुर – संकलनः प्रवीण नारायण चौधरी
मिथिलाक गृहस्थ परिवार लेल विशेष पूजा-पाठ पर डाकक वचन
सुतब-उठब टांग मोरा
ताहि बीच मे जन्मल छौड़ा
राजा बेटा रामलाल
आठ-नौ मे डाक नेहाल
बतहाक चौदह बतहीक आठ
अन्न त्यागी सब जीवन काठ
ई थिक डाक वचन। पंडित महेन्द्र ठाकुर एहि वचन केँ स्मरण करैत कहैत छथि जे मिथिला मे आम जनजीवन केँ उपरोक्त कहिनी मुताबिक पाबैन-पूजा आ उपवास रखबाक एक विशेष परम्परा अदौकाल सँ देखल जाइछ।
एकर व्याख्य पंडित ठाकुर एहि तरहें करैत छथि –
सुतब-उठब केर मतलब भेल हरिशयनी एकादशी तथा देवउठाउन एकादशी, टांग मोरा केर मतलब भेल भादव मास मे पड़यवला शुक्ल एकादशी – जेकरा कर्मा-धर्मा एकादशी सेहो मानल जाइछ आर आजुक दिवस भगवान करोट फेरति छथि – यानि एकादशी केर व्रत जीवन लेल जरूरी अछि।
ताहि बीच मे जन्मल छौंड़ा – एकर तात्पर्य भेल भादव कृष्ण अष्टमी तिथि केँ भगवान् श्रीकृष्ण केर जन्मदिवस, अर्थात् जन्माष्टमीक व्रत-पूजा। विदिते अछि जे मिथिलाक लोकजीवन मे कृष्णाष्टमीक व्रत केर महत्ता आमजन लेल काफी लोकप्रिय अछि।
राजा बेटा रामलाल – एहि सँ डाकक कहब छन्हि दशरथ पुत्र मर्यादा पुरुषोत्तम रामचन्द्र जीक जन्म – यानि रामनवमी। चैत मासक शुक्ल पक्षक नवमी तिथि केँ ई विशेष दिन पड़ैत अछि। आजुक दिन सेहो व्रत आ विशेष पूजाक महत्व मिथिला मे काफी लोकप्रिय कहल गेल अछि।
आठ-नौ मे डाक नेहाल – ई भेल महादुर्गाक आराधनाक दुइ विशेष दिवस, अष्टमी एवं नवमी। नवरात्रिक ई दुइ दिवस सेहो बहुत पैघ महत्वक दिवस मानल जाइछ जाहि मे व्रत, खोंइछ भरनाय, छागदान, महामायाक दर्शन, स्मरण, पूजन, कीर्तन आदिक बहुत विशेष विधान जन-जन मे प्रिय अछि।
बतहाक चौदह बतहीक आठ – एहि मे डाक केर कहब छन्हि जे देवाधिदेव महादेव जिनका बहुत स्नेह सँ मिथिलावासी बतहा सेहो कहैत छथि तिनकर सुमिरन वास्ते अति विशिष्ट तिथि यानि चतुर्दशी आ बतहीक आठ यानि जगज्जननी पार्वती – शिवा – महादुर्गा तिनकर विशेष आराधनाक दिवस अष्टमी – चतुर्दशी सँ शिवरात्रि आर अष्टमी सँ महादुर्गा देवीक अष्टमी तिथिक आराधना पूर्ण श्रद्धा आ विश्वास संग करी।
डाक वचन अनुसार मिथिलाक गृहस्थ परिवार वास्ते एतबा विशेष दिनक महत्व अनुकरण योग्य मानल गेल अछि।
पंडित महेन्द्र ठाकुर प्रति आभारक शब्द राखि ई पोस्ट हुनकहि समर्पित करैत अपने सब सँ शेयर कयल।
हरिः हरः!!


text:
नकुल
नकुल महान हिन्दू काव्य महाभारतमे पाँच पाण्डवसभमे सँ एक छल। नकुल आ सहदेव, दुनु माता माद्री के असमान जुडवा पुत्र छल, जेकर जन्म दैवीय चिकित्सकसभ अश्विन के वरदान स्वरूप भेल छल, जे स्वयम् सेहो समान जुडवा बन्धु छल।
नकुलक अर्थ अछी, परम विद्वता। महाभारतमे नकुलक चित्रण एक बहुत ही रूपवान, प्रेम युक्त आ बहुत सुन्दर व्यक्तिके रूपमे कएल गेल अछी। अपन सुन्दरता के कारण नकुलक तुलना काम आ प्रेम के देवता, "कामदेव" सँ कएल गेल अछी। पाण्डवसभके अन्तिम आ तेरहम् वर्ष के अज्ञातवासमे नकुल अपन रूपके कौरवसभसँ छिपावै के लेल अपन शरीर पर धूल लेप छिपौलक। श्रीकृष्ण द्वारा नरकासुरक वध करै के पश्चात नकुल द्वारा घुड प्रजनन आ प्रशिक्षणमे निपुण होए के महाभारतमे अभिलेखाकरण अछी। ओ एक योग्य पशु शल्य चिकित्सक छल, जेकरा घुड चिकित्सामे महारथ प्राप्त छल। अज्ञातवासके समयमे नकुल भेष बदलि आ अरिष्ठनेमि नाम के छद्मनामसँ महाराज विराटक राजधानी उपपलव्यक घुडशालामे शाही घोडासभक देखभाल करै वाला सेवकके रूपमे रहल छल। ओ अपन तलवारबाजी आ घुडसवारी के कलाके लेल सेहो विख्यात छल। अनुश्रुति के अनुसार, ओ बारिशमे बिना जलके छुए घुडसवारी करि सकैत छल।
नकुलक विवाह द्रौपदी के अतिरिक्त जरासन्धक पुत्रीसँ सेहो भेल छल।
नकुल नामक अर्थ होएत अछी जे प्रेमसँ परिपूर्ण होए आ ई नामक पुरुषके नौ विशेषतासभ अछी: बुद्धिमत्ता, सकेन्द्रित, परिश्रमी, रूपवान, स्वास्थ्य, आकर्षकता, सफलता, आदर आ शर्त रहित प्रेम।


text:
औरंगाबाद । बिहार क बिजली समस्या क निराकरण आब धीरे-धीरे देखा रहल अछि। औरंगाबाद जिला क नवीनगर लग स्थापित भ रहल भारतीय रेल बिजली कंपनी क थर्मल पावर परियोजना क पहिल इकाई स जून 2014 स बिजली उत्पादन प्रारंभ भ जाएत। भारतीय रेल बिजली कंपनी क मुख्य कार्यकारी अधिकारी केके सिंह परियोजना क तेसर इकाई क वाँयलर ड्रम संस्थापन क बाद आयोजित समारोह मेकहला जे परियोजना क निर्माण मे लागल सबटा कंपनी कए तेजी स काज पूरा करबाक निर्देश देल गेल अछि। परियोजना क पहिल इकाई स 250 मेगावाट बिजली उत्पादन अगिला साल जून स शुरू भ जाएत। जखनकि अन्य तीनटा इकाई स छह-छह माह क अंतराल पर बिजली उत्पादन शुरू करबाक लक्ष्य राखल गेल अछि। श्री सिंह कहला जे एहि परियोजना मे कुल चारिटा इकाई स्थापित कैल जा रहल अछि आ प्रत्येक इकाई स 250 मेगावाट बिजली क उत्पादन होएत। ओ कहला जे एहि परियोजना स रेलवे आ बिहार दूनू कए पर्याप्त बिजली भेटत। संगहि एहि परियोजना क माध्यम स आसपास क इलाका कए सेहो विकास होएत आ स्थानीय लोक कए प्रत्यक्ष आ अप्रत्यक्ष रूप स रोजगार भेटत। परियोजना स्थल पर 133 मीट्रिक टन स बेसी भार क ब्वायलर ड्रम क आइ 59 मीटर क उंचाई पर सफलतापूर्वक संस्थापन कैल गेल। एहि अवसर पर जीलियन इन्प्रा प्राइवेट लिमिटेड क महाप्रबंधक एचसी वर्मा भेल क परियोजना प्रबंधक अरविंद दास आ जदयू क वरिष्ठ नेता संजीव कुमार सिंह उपस्थित छलथि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
स्नेह लता रचित जेहने किशोरी मोरी तेहने किशोर हे....., देखू देखू सखिया सजनी हमर रे.. केर प्रस्तुति पर दर्शक सभ खूब थपड़ी बजौलनि ओतहि हिंदी सूफी मैं तो पिया से नयना मिला आई.... आओर मेरे रस्ते कमर तेरी पहली नजर सँ दर्शक सभक खूब वाहवाही लुटली। गायिका सभके सदर एसडीओ प्रशांत कुमार मोमेंटो द' सम्मानित केलनि।
मैथिली पहिल बेर सहरसा जिलाक महिषी उग्रतारा माता व भारती मंडन केर पावन धरती पर आबिकेँ अपना आपकेँ गौरवान्वित महसूस करैत खुशी जतौलनि। एहि मौका पर न्यास कमेटी केर सचिव पीयूष रंजन, उद्घोषक मुक्तेश्वर मुकेश, गौतम सिंह, बीडीओ परशुराम सिंह, सीओ रमण वर्मा, पवन चौधरी, पूर्व मुखिया गणेश बढ़ई आदि मौजूद छला।


text:
Pinki Mandal :: पिंकी मंडल
मैथिली मंच के नवोदित आवाज जे आई समस्त मिथिला के मोन में बसि रहल अछि ओहि मनमोहक सुर के मलिका छथि सुश्री पिंकी मंडल। ग्राम बिटुहर, बासोपट्टी मधुबनी के बेटी पिंकी आई देशभरि में मैथिलीक एकटा आवाज बनल छथि। सुश्री पिंकी अपन पिता श्री किशोरी मंडल आ माताजीक संग एखन नोयडा में रहैत छथि आ प्रयाग संगीत समिति सँ संगीत के विधिवत शिक्षा लय रहल छथि। हिनक प्रारंभिक शिक्षा नोयडा सँ भेल छन्हि आ पिंकी मंडल जी के नाम पहिल बेर 2017 में आयल छल जखन “Singing Reality Show – मेरा भी नाम होगा” में हिनका “Best Desi Voice” के अवॉर्ड उत्तरप्रदेश के पूर्व मुख्यमंत्री डॉ. दिनेश शर्मा जी द्वारा भेटल छलन्हि।
सुश्री पिंकी कहैत छथि जे हिनका संगीत में रुचि बचपन सँ छलनि आ प्रारंभिक संगीतक शुरुआत ओ नोयडा में भगवती जागरण सँ कयलथि आ सतत भक्ति-आराधना द्वारा संगीत साधना करैत रहय छी। मैथिली गीत संगहि अपन माटि-पानि सँ सतत जुड़ल आ समर्पित रहय छथि पिंकी।
समस्त मैथिल मंच परिवार के तरफ सँ हिनक उज्जवल भविष्य लेल खूबरास आशीर्वाद आ शुभकामना। माँ भगवती अहाँके सफलताक उच्चतम शिखर तक पहुँचाबथि।


text:
विराटनगर, नेपाल। २० जुलाई २०१९. मैथिली जिन्दाबाद!!
हे जगज्जननी जानकी! हे पराम्बा मैथिली!!
मर्यादा पुरुषोत्तम रामक सदा प्रिय आ संग विराजित अम्बे!!
अहाँक दया आ कृपा सँ बल आ बुद्धि केर निधान हनुमान सेहो कृतार्थ भेलाह। हम सब त तुच्छ मानव छी, बिना अहाँक कृपा हमरा सभक जीवन भले कोना पार लागत? कृपा करू हे जगदम्ब!!
मा!
एहि भवसागर हम मानव एक-दोसर पर विश्वास केँ कमजोर बनौने चल जा रहल छी। आब पुरुखा वला ओ त्याग सँ कीर्ति निर्माणक हुबा सेहो टूटैत देखि रहल छी। लोक सेल्फी खींचिकय जबरदस्ती मुस्कान अनैत अछि फोटो पर, लेकिन आन्तरिक प्रसन्नताक मानू अकाल पड़ि गेल अछि। मानव समुदाय पर कृपा करू हे माते!
अम्बे!
मैथिलीपुत्र प्रदीपक ओ रचना ‘जगदम्ब अहीं अवलम्ब हमर, हे माय अहाँ बिनु आस केकर’ पूरे भावना सँ गाबिकय अहाँक कृपा लेल प्रार्थना करैत रहैत छी। मन्दिर-मन्दिर आ फेलो सिटिजन्स सभक संग मानवीय समुदायक कल्याण संग समस्त पर्यावरण आ प्रकृति सन्तुलित भऽ चलय – ताहि लेल हृदय सँ निवेदन करैत रहैत छी।
आर, हे जानकी – जनकनन्दिनी कृपालू भवानी!!
बिना अहाँक प्रेरणा आ प्रसादे कोनो ठानल काज कहियो पूरा नहि भऽ सकल, नहि भऽ सकत, से कतेको बेर ठेहुनियाँ रोपि सिर निहुरेने प्रकट कएने छी। जखन अहाँ प्रसन्न होइत छी तखनहि परमपिता परमेश्वर श्रीराम प्रसन्न होइत छथि। आर, जखन ‘सीताराम’ प्रसन्न तऽ ‘गौरी-शंकर’ प्रसन्न! हनुमानजी प्रसन्न!! अल्लाह-ईश्वर आ गाछ-वृक्ष सब दृश्य-अदृश्य अस्तित्व प्रसन्न!
आगाँक सब काजक सिद्धि अहींक हाथ मे अछि।
कृपाक बरखा होइत रहय जननी! मैथिली!!
ॐ तत्सत् – हरिर्हरिः!!
हरिः हरः!!


text:
प्राप्त जानकारी केर मुताबिक पुलिस क' सूचना भेटल छल कि मनियारी थाना क्षेत्रक माधोपुर मे अवैध शराबक कारोबार चैल रहल अछि। जाहिक बाद पुलिस इलाके मे छापामारी करे पहुंचल। बताओल जे रहल अछि कि एक नवनिर्मित मकान मे आधा दर्जन लोग सभ शराब पीब हो- हल्ला करैत पाओल गेलथि।
ओतहि, पुलिस दू शराबी क' मौका सँ हिरासत मे लेलक। बांकी आन शराबी फरार भ' गेलथि। कनीये देरक बाद 50 सँ बेसी संख्या मे महिला व पुरुष लाठी-डंडा ल' घटना स्थल पर पहुँचल आओर पुलिस सभकेँ घेर लेलक। जाहिक बाद पुलिस पर लाठी-डंडा सँ हमला शुरू भ' गेल। एहि हमला मे कैको पुलिसकर्मी गंभीर रुपे घायल भ' गेलथि जिनका सभक इलाज अलग- अलग अस्पताल म भ' रहल अछि। मनियारी थाना केँ घायल पुलिसकर्मी बीडी राम कहलनि कि बहुत संख्या मे आयल लोग सभक एकाएक हमला क' देलक जाहिमे कैको पुलिसकर्मी घायल भ' गेलथि।


text:
कविता
– भारती झा
दहेज प्रथा
दहेजप्रथा जे कतेको घर केँ
एतबा कहि हिम्मत देखा दितय
गर्दनि झुका स्वीकृति ने दितय
माथ पर हाथ ल चिंतित रहितय?
एतबा कहि हिम्मत त देखा दितय,
काश! बेटा घर केँ बचा लितय।
२. कतय गेल मिथिलाक दलान
कहियो रहैत छलथि जतय बाबा कक्का शोभायमान।
जे सुनबै छल खिस्सा पिहानी,
हेरा गेल आब ओ मिथिलाक दलान,
भरि दिन चलै छल जतय चाह संग पान,
गप्प सरक्का हँसी ठहक्का और चलै छल तासक पत्ता,
बिसैर गेलौं सब कियो आब लबान,
सुन्न लगैय बारी- झारी,
कतय गेल तिलकोरक पात,
कमलक फूल त देखियो लै छी,
मुदा हेरा गेल पुरइनिक पात,
कतय गेल ओ पोरोक साग,
कतय गेल सजमैनक मचान,
पान मखान त भेट जाइ यऽ,
मुदा हेरा गेल इचना माँछ,
कतय गेल ओ ढक-बखारी,
कतय गेल ओ घैल घैलसार,
कतय गेल ओ आँगन धुरखुड़,
कतय गेल माटिक चिनबार,
सब के हाथ में आएल मोबाईल,
भरि दिन ओहि में लागल,
रहय जेठ-श्रेष्ठक जे महत्ता,
बिसैर गेल से सब सम्मान,
फ़ेसबुक व्हाट्सएप खेलैत रहैय,
बुढ़ पुरान केँ कहय अकान,
कतय हेरायल ई सब अस्मिता


text:
१७म अन्तर्राष्ट्रीय मैथिली सम्मेलन
(रिपोर्ट)
१७म् अन्तर्राष्ट्रीय मैथिली सम्मेलन विराटनगर मे अपार जनसहभागिताक संग सम्पन्न भेल
मैथिली भाषा आ साहित्य अति प्राचीन अछि। ज्योतिरिश्वर ठाकुर, विद्यापति, कविश्वर चन्दा लगायत कतेको रास साहित्यकार, कवि, विद्वान् लेखक आ विचारक द्वारा मैथिली पोषित रहल। नेपाल आ भारत मे बाजल जायवला भाषा मैथिलीक इतिहास अत्यन्त समृद्ध अछि। मैथिलीक प्राचीन पान्डुलिपि नेपाल मे सुरक्षित भेटल। विद्यापति आ ज्योतिरिश्वरक कार्यक्षेत्र नेपाल रहल। ताहि नेपालक प्रदेश १ केर राजधानी विराटनगर मे १७म् अन्तर्राष्ट्रीय मैथिली सम्मेलन अभूतपूर्व जनसहभागिता संग सम्पन्न भेल।
पुस ६ आ ७ गते विराटनगरक हाटखोला मैदान तथा जानकी सदनक रजत सभागार मे एक संग ई आयोजन भिन्न-भिन्न सत्र मे पूरा भेल अछि। करीब ३०० प्रतिनिधिक सहभागिता नेपाल, भारत आ अन्य देश सँ देखल गेल। भाषा, साहित्य, संस्कृति, समाज केर समृद्धिक उत्सवक रूप मे आयोजित एहि सम्मेलन मे सौ सँ अधिक विशिष्ट लोक केँ सम्मानित कयल गेलनि। विद्वत् विमर्श, कवि सम्मेलन, सांस्कृतिक कार्यक्रम आ झाँकी प्रस्तुति सँ भरल एहि दुइ दिवसीय आयोजन मे अलग-अलग कार्यक्रमक प्रस्तुति भेल छल।
हाटखोला मैदान मे २० गोट स्टाल लगायल गेल जाहि मे मिथिला चित्रकला, हस्तकला, कृषि वैज्ञानिक उपकरण, खानपान, तयारी चाउचाउ, बिस्कुट, प्रदेश १ सरकारक पर्यटन सूचना, पुस्तक आदिक प्रदर्शनी बिक्री कयल गेल। एहि सम्मेलन मे प्रदेश १ केर सामाजिक विकास मंत्री जीवन घिमिरे सम्मेलनक पहिल सत्र शोभा-यात्रा मे भाग लैत त्रिमूर्ति चौकपर महाकवि स्मृति सभाक उद्घाटन कयलनि। तहिना हाटखोला मैदान मे उद्घाटन सत्रक मुख्य अतिथि तत्कालीन उपप्रधान, कानून तथा न्याय मंत्री उपेन्द्र यादव छलाह।
कार्यक्रमक दोसर दिनक मुख्य अतिथि प्रदेश १ केर पर्यटन, उद्योग, वन तथा वातावरण मंत्री जगदीश कुसियैत केर सान्निध्य मे विशिष्ट व्यक्तित्व केँ सम्मानित कयल गेल। जानकी सदन मे आयोजित सत्रवार विद्वत विमर्श मे प्राज्ञ रमेश रंजन झा, डा. राम अवतार यादव, डा. योगेन्द्र प्रसाद यादव एवं भाषा आयोगक अध्यक्ष डा. लबदेव अवस्थी केर विशिष्ट उपस्थिति छल। एकर अतिरिक्त भारत सँ पूर्व शिक्षा मंत्री डा. राम लषण राम ‘रमण’, अमैस अध्यक्ष डा. महेन्द्र नारायण राम, डा. बैद्यनाथ चौधरी ‘बैजू’, अमैस नेपाल संयोजक डॉ रामभरोस कापड़ि भ्रमर, अखिल भारतीय मिथिला संघ (दिल्ली) केर अध्यक्ष विजयचन्द्र झा, प्रेमकान्त चौधरी, राजकिशोर झा, सुमन खाँ समाज, राम कुमार सिंह, रामनारायण देव, परमेश्वर कापड़ि, जीवनाथ चौधरी, श्यामसुन्दर शशि, सुजीत झा, सतीश दत्त, कमलाकांत झा आदि संस्था प्रमुख लोकनिक सहभागिता सम्मेलन लेल विशेष रहल।
तहिना अमेरिका सँ सम्मानित व्यक्तित्व अजय झा केँ प्रतिनिधित्व करैत हुनक धर्मपत्नी नीरा झा आ मारिशस सँ डा. अनुभूति केर उपस्थिति सेहो विशेष भेल। अमेरिका मे कार्यरत वैज्ञानिक डा. संतोष मिश्र केर सम्मान ग्रहण करबाक लेल नई दिल्ली सँ विजय मिश्र भाग लेलनि। अन्त मे १० बुंदे घोषणा पत्र जारी करैत सम्मेलनक आगामी आयोजन भारतक वृन्दावन मे करबाक निर्णय संग ई १७म् अन्तर्राष्ट्रीय सम्मेलन समापन कयल गेल।
कि सब मांग कयल गेल अछि १० बुंदे घोषणापत्र सँ
17म अंतर्राष्ट्रीय मैथिली सम्मेलन सम्पन्न
10 बुन्दा घोषणापत्र जारी
संघीय नेपालक प्रदेश 1 केर राजधानी विराटनगर में 2076 पुस 6 आ 7 गते तदनुसार 22 आ 23 दिसम्बर धरि चलल। 17म अंतर्राष्ट्रीय मैथिली सम्मेलन पश्चात सार्वजनिक कयल गेल घोषणापत्र –
1. नेपाल में दोसर सब सँ बेसी बाजल जायवला भाषा मैथिली भाषा केँ संघीय नेपालक नेपाली संगहि मैथिली सरकारी कामकाजक भाषा बनाओल जाय।
2. प्राथमिक विद्यालय में मातृभाषा के लागू कराबय लेल स्पष्ट नीति बनाओल जाय संगहि विषय शिक्षक के नियुक्ति कयल जाय।
3. प्राथमिक विद्यालय में पढाओल जायवला विषयवस्तु एवं शिक्षण प्रणाली के बालमैत्री एवं बाल मनोविज्ञान आधारित बनाओल जाय।
4. संघीय आ प्रादेशिक स्तर पर मैथिली अकादमी गठन कयल जाय जाहि में मैथिली भाषा, साहित्य कला, संस्कृति संगहि मिथिलाक लोकगाथा, प्रदर्शनकलाक संरक्षण, सम्वर्धन, अध्ययन, अनुसंधान सहितक प्रकाशन आदि कार्य लेल पर्याप्त बजेट विनियोजन कयल जाय।
5. कलाकार, साहित्यकार, चित्रकार, आदिक हेतु आजीविका अनुदान एवं स्वास्थ्य बीमा कयल जाय।
6. मैथिली भाषी बहुल्य प्रदेश 1 आ 2 में पर्यटन प्रवर्धन एवं सांस्कृतिक सम्वर्धन हेतु सरकारी स्तरपर “मिथिलाग्राम” योजना लाओल जाय।
7. मिथिलाक्षर पुनरुत्थानक लेल संघीय सरकार एवं प्रादेशिक सरकार मिथिलाक्षर शिक्षा आ मिथिलाक्षर में पुस्तक प्रकाशन करय।
8. मैथिली भाषी बहुल्य प्रदेश 1 आ प्रदेश 2 क त्रिभुवन विश्विद्यालय, पूर्वांचल, राजर्षि जनक, नेपाल संस्कृत विश्वविद्यालय सभक आंगिक महाविद्यालय (कैम्पस) सभमे स्नातकोत्तर धरिक शिक्षण व्यवस्था कयल जाय।
9. मिथिला चित्रकला के बाजारीकरण, विश्वव्यावसायिकरण हेतु संघीय आ प्रदेश सरकार द्वारा अनुदान आ सहजीकरण के व्यवस्था कयल जाय।
10. प्रदेश 1 आ 2 में प्रदेश स्तरीय नाट्य रंगशाला एवं मिथिला आर्ट गैलरी के स्थापना कयल जाय।
आभार: घोषणापत्र जारी कयनिहार सुपरिवेक्षक समिति श्री जीवनाथ चौधरी, श्री श्यामसुंदर शशि, श्री रामरीझन यादव व श्री सुजीत झा
अभूतपूर्व छल शोभा-यात्रा – नगर-परिक्रमा
हजारों महिला तथा पुरुष मिथिलाक पहिरन मे सजि-धजिकय संसारीमाईस्थान सँ त्रिमूर्ति चौक (बरगाछी) धरिक शोभायात्रा मे भाग लेलनि। एहि शोभायात्रा मे जनक, जानकी, विद्यापति आ सलहेशक संग मिथिलाक सांस्कृतिक पहिचानक प्रतीक पान, माछ आ मखान संग दही आदिक शुभकारी तस्वीर संग ढोल-पिपही, भार-भरिया, नारदी कीर्तन, पारम्परिक कीर्तन, झरी-झरी, साइकिल यात्री, मुशहर समुदाय, गनगाईं समुदाय, संथाल समुदाय, राजवंशी समुदाय विशेषक विभिन्न झाँकी सहित कलश यात्राक झाँकी आर समस्त सहभागी प्रतिनिधिक संग करीब ५ किलोमीटर केर यात्रा अति विशिष्ट भेल। एहि यात्रा मे सामाजिक विकास मंत्री (प्रदेश १) जीवन घिमिरे सेहो किछु दूर संगे चलिकय अपन सदाशयता व्यक्त कयलनि।
उद्घाटन कयलनि उपप्रधान, कानून तथा न्याय मंत्री उपेन्द्र यादव
देश-विदेश सँ आयल सैकड़ों प्रतिनिधि पाहुन तथा आमन्त्रित विशिष्ट अतिथिक संग एहि १७म् अन्तर्राष्ट्रीय सम्मेलनक उद्घाटन दीप प्रज्वलित करैत कयलनि। वितीशा ओ प्रतिभा द्वारा प्रस्तुत भैरवि वन्दनाक नृत्य उपरान्त राष्ट्रगीत आ स्वागत गीत संग अभियान गीत सेहो एहि सत्रक विशेष प्रस्तुति छल। सोच नेपाल केर लोककलाकार द्वारा झरी-झरी केर प्रस्तुति अति विशिष्ट छल। गन्गाईं समुदाय द्वारा विदापत नाच आ धनपालथान सँ दर्जनों संख्या मे आयलि लोककलाकार द्वारा झुम्मर गानक प्रस्तुति सेहो उद्घाटन सत्रक खास होयबाक तथ्य केँ सिद्ध कयलक। एहि छोट-छोट झाँकी प्रस्तुतिक संग वक्ता लोकनिक विचार सेहो अबैत रहल।
उपप्रधानमंत्री यादव मैथिली भाषा आ मिथिला संस्कृति केर प्राचीनता जगविदित होयबाक बात कहलनि। परञ्च एकल भाषा नीति केर हावी होयबाक चलते मैथिली सहित विभिन्न मातृभाषा पाछाँ पड़ि जेबाक बात कहैत एहि दिशा मे अभियान चलाकय न्याय पेबाक प्रेरणा ओ सम्मेलनक प्रतिनिधि सहित आमजन केँ देलनि। ओ कहलनि जे जा धरि कोनो भाषा केँ सरकारी कामकाजक भाषा नहि बनायल जाइछ, रोजी-रोजगारक भाषा नहि बनायल जाइछ, ता धरि ओकर अस्तित्वक रक्षा संभव नहि छैक। एहि लेल अभियान चलाकय मैथिली केँ मजबूत करबाक आवश्यकता अछि। स्वयं अपन सहयोग लेल वचनबद्धता प्रकट करैत सम्मेलनक सफलता लेल शुभकामना सेहो देलनि।
बिहारक पूर्व शिक्षा मंत्री डा. राम लषण राम ‘रमण’ सेहो अपन वक्तव्य मे सम्मेलनक सफलता लेल शुभकामना देलनि। तहिना मधेशी आयोग प्रमुख विजय दत्त सेहो अपन संछिप्त मन्तव्य मे भाषा आ साहित्यक संग समाजक सम्बन्ध पर प्रकाश दैत सम्मेलन सफलता पेबाक शुभकामना देलनि।
एहि सत्रक संचालन किसलय कृष्ण, अध्यक्षता आयोजक संस्था मैथिली एसोसिएशन नेपालक अध्यक्ष प्रवीण नारायण चौधरी तथा स्वागत संबोधन स्वागताध्यक्षत्रय तेजलाल कर्ण, पंकज वर्मा ओ जीवानन्द झा देलनि। मिथिलाक आर्थिक विकास आ संस्कृति-साहित्यक संरक्षण लेल अहमदाबाद सँ आयल पाहुन राजकिशोर झा अपन ओजपूर्ण मन्तव्य रखलनि। प्रतिकूल मौसमक कारण कार्यक्रम देरी सँ आरम्भ भेल जाहि मे कतेको लोकक प्रस्तुति आखिरकार नहि लेल जा सकल, सम्मान प्रदान करबाक कार्यक्रम सेहो आधा-अधूरा मात्र संभव भऽ सकल। तथापि समग्रता मे कार्यक्रम सफल हेबाक प्रतिक्रिया प्रतिभागी लोकनि देलनि।
सम्मेलनक दोसर दिन – कोन-कोन विषय पर विद्वत विमर्श भेल
सम्मानित व्यक्तिक व्यक्तित्व पर कुमुदानन्द झा प्रियवर, सतीश दत्त, डा. बैद्यनाथ चौधरी बैजू, राम सागर पंडित, डा. रामभरोस कापड़ि भ्रमर, नीरा झा द्वारा प्रकाश देल गेल छल। मोरंग आ प्रदेश १ मे मैथिलीक इतिहास विषय पर रामनारायण देव केर व्याख्यान आयल। तदोपरान्त भाषाक महत्व आ १००% साक्षरता विषय पर प्रा. डा. योगेन्द्र प्रसाद यादव केर व्याख्यान आयल। पुनः रमेश रंजन झाक संचालन आ भाषा आयोग प्रमुख डा. लबदेव अवस्थीक अध्यक्षता मे ‘नेपालक संविधान आ छटपटाइत मातृभाषा’ विषय पर गरमागरम बहस भेल। एहि विमर्श मे राजेश्वर नेपाली, रामरिझन यादव, प्रा. डा. विशाल पोखरेल, आदि विद्वान् लोकनि अपन विचार रखलनि। तदोपरान्त मैथिली भाषाक वर्तमान अवस्था पर संछिप्त टिप्पणी केर विषय मे विभिन्न विद्वान् लोकनि अपन मत रखलाह। किछु आरो महत्वपूर्ण विषय पर विमर्श समयक चाप आ मौसमक प्रतिकूलता सँ देरी सँ आरम्भ होयबाक चक्कर मे छुटि गेल।
कवि-सम्मेलन भेल विशेष
सम्मेलनक दोसर दिन समानान्तर रूप सँ दुइ अलग स्थान पर कार्यक्रम आयोजित छल। पहिल दिन समयक दबाव मे छुटल छल ‘बहुभाषिक कवि सम्मेलन’ से दोसर दिन हाटखोला मैदान मे दिनक ११ बजे आरम्भ भेल। एहि सत्रक संचालन प्रारम्भिक दौर मे वन्दना चौधरी कयलीह। पुनः विकास वत्सनाभ द्वारा संचालन कयल एहि भव्य कवि सम्मेलन मे सुमन समाज, भोगेन्द्र शर्मा ‘निर्मल’, मुकेश पूर्वे, पूनम झा मैथिली, ललिता झा, श्रीराम मंडल, कृष्ण मैथिल, शंभूश्री, रमण धीरू, विद्यानन्द बेदर्दी, रामकुमार मंडल, रघुनाथ मुखिया, कमलेश प्रेमेन्द्र, अर्जुन प्रसाद गुप्ता ‘दर्दीला’, प्रेमकान्त चौधरी, विभा झा, करुणा झा, प्रीति झा, रंजू झा, मंजू मंडल, शान्ति झा, प्रवीण नारायण यादव, गायत्री सिंह, गजेन्द्र गजूर, हृदय नारायण यादव, किसलय कृष्ण, शिव नारायण पंडित सिंगल व अन्य कवि लोकनि अपन सुन्दर काव्य पाठ कएने छलाह। तहिना नेपाली भाषा एक सुन्दर गजल मधू पोखरेल प्रस्तुत कयलनि।
काव्य संग-संग गायनक सेहो भेल प्रस्तुति
दोसर दिन हाटखोलाक मुक्ताकाश मे १७म् अन्तर्राष्ट्रीय मैथिली सम्मेलनक विभिन्न प्रस्तुति एक संग आयोजित भेल। काव्य पाठक बीच वीरेन्द्र झा, रचना झा, कंचन झा, लोककलाकार आ सोच नेपालक विभिन्न कलाकार संग अन्य विभिन्न स्थानीय कलाकार लोकनि अपन सुन्दर गीत सेहो परसैत रहलाह। एहि बीच मुख्य अतिथि पर्यटन मंत्री जगदीश कुसियैत केर हाथ सँ दर्जनों सम्मानित व्यक्तित्व केँ सम्मान पत्र सेहो हस्तान्तरित कयल गेलनि। सोच नेपाल केर कलाकार द्वारा आजुक विशेष प्रस्तुति पमरिया नाच केर भरपूर सराहना कयल गेल छल। होली गायन आ नृत्य सेहो ओतबे आकर्षक रहल। मैथिली फिल्म पर पूर्णेन्दु झा आ सामाजिक अभियान पर कुन्दन झा केर संबोधन संग मिथिलानी सशक्तीकरण केर विषय पर विभा झा केर संबोधन बहुत ओजपूर्ण रहल। आयोजक दिश सँ पूनम सिंह, वसुन्धरा झा, मंजू मंडल, सुधा ठाकुर, करुणा झा, रंजू झा, प्रीति झा, प्रीति मेहता आदिक सहयोग सँ संचालित दोसर दिनक मंच अत्यन्त सुसज्जित-सुशोभित सब कार्य केँ भव्यता सँ पूरा कयलक।
समापन सत्र मे भीजल आँखि सँ विदाई
१७म् अन्तर्राष्ट्रीय मैथिली सम्मेलनक समापन मे आयोजक संग आगन्तुक प्रतिभागी सब कियो काफी भावुकता सँ एक-दोसर केँ विदाई कयलनि। संयोजक प्रवीण नारायण चौधरी सब गलती-त्रुटि केँ क्षमा करबाक लेल समदाउनक स्वर मे ‘कहल सुनल सब क्षमा करियौ यौ भोला बाबा, मेटि दियौ सब अपराध’ गाबि भावुक भऽ गेलाह। तहिना पंकज वर्मा, तेजलाल कर्ण, वन्दना चौधरी, किसलय कृष्ण, किशोर चौधरी, कुन्दन मंडल, सुमन समाज, सन्दीप कश्यप, विवेकानन्द झा, आदि समस्त प्रतिभागी लोकनि एक-दोसर केँ सम्मेलनक सफल आयोजन लेल बधाई ज्ञापित करैत भावुकता सँ पुनः ऐगला बेर भेटबाक वचन देलनि। एहि अवसर पर अमैस महासचिव डा. बैद्यनाथ चौधरी बैजू द्वारा १०१ सदस्यीय आयोजन समिति १८म् सम्मेलन लेल मनोनीत कयल जेबाक घोषणा कयलनि जाहि मे कुल ३१ गोट सदस्य नेपाल सँ राखल गेल अछि। अन्त मे अमैस अध्यक्ष डा. महेन्द्र नारायण राम अध्यक्षीय संबोधन मे सब केँ धन्यवाद करैत सम्मेलन केँ समापन घोषणा कयलनि।
१७म अन्तर्राष्ट्रीय मैथिली सम्मेलन विराटनगर द्वारा सम्मानित व्यक्तित्व लोकनिः
सम्मानक वर्गः मिथिला रत्न
१. श्री राजेश्वर नेपाली, जनकपुर, साहित्य एवं संचारकर्म
२. श्री अजित साह, जनकपुर, मिथिला चित्रकला केर विश्वव्यापीकरण
३. श्री वीरेन्द्र झा, विराटनगर, संगीत
४. डा. आभास लाभ, जनकपुर, संगीत
५. श्री सुरेश पंकज, समस्तीपुर, संगीत
६. श्री विजयचन्द्र झा, दिल्ली, भाषा-संस्कृति संरक्षण अभियान
७. श्री विनोद कुमार झा,महासचिव, मैथिली लेखक संघ, पटना (हालः दिल्ली), – मैथिली भाषा-साहित्य-संस्कृतिक संरक्षणार्थ मैथिली लिटरेचर फेस्टिवल
८. श्री प्रेमकान्त चौधरी, गुआहाटी, आसाम – पूर्वोत्तर भारत मे मैथिली-मिथिलाक अभियान
९. श्री राजकिशोर झा, अहमदाबाद, पश्चिम भारत मे मैथिली-मिथिलाक अभियान
१०. पंडित मधुकान्त मधुकर (मरणोपरान्त) – अभिनव विद्यापति
११. डा. विभा कुमारी, मधुबनी, भाषा-साहित्य
१२. सुश्री वसुन्धरा झा, विराटनगर, भाषा-संस्कृति-समाजसेवा अभियान
१३. श्री रामरिझन यादव, सिरहा, भाषा-साहित्य-संचारकर्म
१४. माननीय मातृका यादव, पूर्व मंत्री, नेपाल सरकार – मिथिला रत्न सह नागरिक अभिनन्दन (अनुपस्थितिक कारण सम्मान हस्तान्तरण लम्बित)
१५. डा. संतोष मिश्र, अमेरिका, औषधीय विज्ञान मे शोध
१६. श्री अजय झा, अमेरिका – मैथिली-मिथिलाक पहिचान केँ अन्तर्राष्ट्रीय स्तर सम्मानित करब
१७. श्री राम भजन कामत, विराटनगर – रंगकर्म
१८. सुश्री रचना झा, दरभंगा, संगीत
१९. श्री रमेश रंजन झा, काठमान्डू
२०. श्री सुनील कुमार मल्लिक, जनकपुर
२१. श्री राम नारायण देव, राजविराज
२२. सुश्री काजल कर्ण “मैथिलीदिवा”, अमेरिका
२३. श्रीमती करुणा झा, भाषा-साहित्य और अभियानी, राजविराज
२४. श्री देवेन्द्र मिश्र, भाषा-साहित्य आ शिक्षा मे मैथिली केर अभियान, राजविराज
२५. श्री सुरेन्द्र नारायण यादव, संगीत, पटना
२६. श्री मिलन झा, चेस चैम्पियन, सीतामढी
अन्तर्राष्ट्रीय सद्भावना सम्मानः
१. श्री लक्ष्मीकान्त नेवटिया, विराटनगर (मारवाड़ी)
२. श्री गोपाल अश्क, वीरगंज (भोजपुरी)
३. श्री सुमन पोखरेल, विराटनगर (नेपाली)
४. श्रीमती सरिता तुलाधर, विराटनगर (नेवारी)
५. श्री प्रेमलाल गच्छेदार, विराटनगर (थारू)
६. श्री पवन राजवंशी, झापा (राजवंशी)
७. श्री दीपेन्द्र ठाकुर, मधवापुर, सप्तरी (संस्कृत)
८. श्री धर्मेन्द्र कान्त मिश्र, सुपौल (संस्कृत)
९. सुश्री सारिका मंडल, मोरंग (गनगाईं)
मैथिल कारपोरेट आइकनः
१. श्री सनातन मंडल, संचालक, गोल्डेन अस्पताल, विराटनगर
२. श्री रंजीत झा, निर्माण-व्यवसायी, विराटनगर
३. श्री कुमार पृथु, प्रबन्धक, विराटनगर आँखा अस्पताल, विराटनगर
४. श्री तेजलाल कर्ण, उद्योगपति, विराटनगर
५. श्री पंकज वर्मा, व्यवसायी सह प्रबन्धक, विराटनगर
६. श्रीमती आशा झा, उद्यमी, विराटनगर
७. श्री संतोष चौधरी, संचालक, जानकी पोलिटैंक, विराटनगर
८. श्री भगवान् झा, संचालक, एनआईटी, विराटनगर
९. श्री शैलेन्द्र मोहन झा, संचालक, छिन्नमस्तिका मेडिकल कालेज & अस्पताल, राजविराज
१०. श्री कुमोद झा, संचालक, द ड्रीमलैन्ड (उद्योगपति), विराटनगर
११. श्री मुकेश कुमार झा ‘मुन्ना’, संचालक, राजा ईंटा उद्योग, विराटनगर
१२. श्री कमलेश कर्ण, संचालक, दिव्य-ज्योति अस्पताल, विराटनगर
१३. श्री भरत यादव, संचालक, आधुनिक फर्नीचर, विराटनगर
१४. श्रीमती साधना झा, उद्यमी, विराटनगर
१५. श्री लक्ष्मी यादव, उद्यमी, विराटनगर
१६. श्री जीवानन्द झा, संचालक, कश्यप विद्यापीठ, इनरुवा
१७. श्री बिपीन झा, उद्यमी, विराटनगर
१८. श्री आनन्द मोहन झा, उद्यमी, विराटनगर
१९. श्री सुभाष चन्द्र यादव, चार्टर्ड एकाउन्टेन्ट, विराटनगर
२०. श्री सलीम अंसारी, व्यवसायी सह फिल्म निर्माता, विराटनगर
२१. श्री शंभू नाथ झा, उद्योगपति, काठमांडू
२२. श्रीमती विभा झा, उद्यमी, काठमांडू
२३. श्री कुन्दन झा, उद्यमी, जनकपुर
२४. श्री पूर्णेन्दु झा, फिल्म निर्माता-निर्देशक, जनकपुर
२५. श्री प्रदीप कुमार झा, उद्यमी सह मीडिया संचालक, दिल्ली
२६. डा. रजनीश रंजन, संचालक, तकनीकी शिक्षण संस्थान, सहरसा
२७. श्री नीरज कुमार, उद्योगपति, अहमदाबाद
२८. श्री ललित कुमार झा, उद्यमी, अहमदाबाद
२९. श्री प्रवीण झा, उद्यमी, अहमदाबाद
३०. श्री चंदन कापड़ि, उद्यमी, भारदह
३१. श्री कुन्दन कुमार मंडल ‘पप्पू’, उद्यमी सह फिल्म स्टुडियो संचालक, भारदह
३२. श्री मनीष झा, निर्माण-व्यवसायी, भारदह
३३. श्री आकाश राजभंडारी, संचालक, सहकारिता संस्थान सह मीडिया हाउस, भारदह
३४. श्री राजेश झा, संचालक, शिक्षण संस्थान, विराटनगर
३५. श्री दीपक झा, उद्यमी सह मैथिली संचारकर्मी-प्रकाशक, मुम्बई
३६. श्री कुणाल ठाकुर, फिल्म उद्यमी, मुम्बई
३७. श्री संजीव कश्यप, उद्यमी, दिल्ली
३८. श्री संदीप कश्यप, उद्यमी, सहरसा
३९. श्री रामविलास साह, विराटनगर
४०. श्री भास्कर चौधरी, विराटनगर
विशिष्ट अभियानी सम्मानः
१. श्री विद्यानन्द यादव ‘बेदर्दी’, भाषा-संस्कृति अभियानी सह कवि, राजविराज
२. श्री गजेन्द्र राय ‘गजुर’, भाषा-संस्कृति अभियानी, हनुमाननगर
३. श्री सुभाष यादव ‘वीरपुरिया’, लोकगायन ओ भाषा-संस्कृत अभियानी, राजविराज
४. श्री सुजीत झा, लेखन ओ संचारकर्म, जनकपुर
५. श्री श्याम सुन्दर यादव ‘पथिक’, लेखक-संचारकर्मी, राजविराज
६. श्री राम कुमार सिंह, कवि ओ भाषा-संस्कृति अभियानी
७. श्री संजीव मिथिलाकिङ्कर, संचारकर्मी ओ अभियानी
८. श्री जीवनाथ चौधरी, अभियानी
९. श्री मुन्ना चमन, अभियानी
उत्कृष्ट नागरिक सेवा सम्मान
१. डा. श्याम रौनियार
२. डा. रमेश चौरसिया
३. डा. संगीता मिश्रा
४. डा. नवीन कर्ण
५. डा. तपेश्वरलाल कर्ण
६. डा. प्रदीप गुप्ता
७. डा. सुदन ढकाल
८. डा. सतीश यादव
९. डा. रंजीत यादव
१०. डा. अजय कुमार यादव
११. डा. रम्भा देव
१२. डा. के. एम. गुड्डी
१३. डा. यज्ञराज खरेल
१४. डा. संजय दास
१५. डा. किरण यादव
विशेष सहयोग लेल “सम्मान पत्र”
१. श्री भीम पराजुली, मेयर, विराटनगर
२. श्री राजन मेहता, मेयर, इनरुवा
३. श्री अयुब अन्सारी, अध्यक्ष, कोसी गाउंपालिका
४. श्री सैलेश कुमार साह, मेयर, हनुमाननगर-कंकालिनी नगरपालिका
५. श्री गफ्फार अन्सारी, अध्यक्ष, हरिपुर गाउंपालिका
१७म् अन्तर्राष्ट्रीय मैथिली सम्मेलन केर प्रतिभागी लोकनिक सूची
संयोजकक कलम सँ….
सन्दर्भः १७म अन्तर्राष्ट्रीय मैथिली सम्मेलन – विराटनगर
जानकी जीक चरणक ओ निर्माल वला फूल छल
सबटा नीके होयबाक बात मूल छल
कयलहुँ सभ कार्य नीयत अपन नीक
नियतिक अवस्था नियंत्रण मे नहि रहल
तथापि जतबे भेल से भेल बुझू
मिथिला-मैथिलीक प्रस्तुतिक दहपेल बुझू
एक सँ बढि एक झाँकी
जतुवाक नारदी कीर्तन
आ कि रामजानकी मन्दिरक टोली
वसुन्धराजीक संयोजन मे
उमड़ल सैकड़ों कलश सहितक नारी
रसनचौकी कि झरी-झरी
अत्यन्त रमणीय रहल शोभा-यात्रा
सभक मोन केँ पुलकित कय देलक
लागल जेना स्वयं सियारामजी आ
गौरीशंकर सहित सब देवी-देवता
मना रहला अछि “मिथिला दिवस”!
पूरे विराटनगर मुख्य बाजार होइत
पहुँचि गेलहुँ धरान रोड हाईवे पर
ओतहि आबि गेलाह माननीय मंत्री
ओहो संगे चलिकय सदासयता देखौलनि
पहुँचल काफिला त्रिमूर्ति चौक पर
जतय भाषाशास्त्री महानन्द सापकोटा भाइ
भाइ आदिकवि भानुभक्त आचार्य संगे
स्वयं विराजमान छथि महाकवि कोकिल विद्यापति
नेपालक एकमात्र सौहार्द्रक निशानी थिक ई स्थल
मंत्रीजी सहित सब कियो एतबे बजलाह
मैथिली भाषा आ मिथिला संस्कृति केँ बचेबाक लेल
वचनबद्धता प्रकट कयलनि सब कियो
ई छल पैघ उपलब्धि एहि सम्मेलनक ओपनिंग सेशनक!
तदोपरान्त अव्यवस्थाक झेल भेल
नियतिक देल ठंढाक संग किछेक व्यवस्था फेल भेल
कोहुना-कोहुना पहुँचाओल गेलाह सैकड़ों लोक
हाटखोला मैदान मे जतय महापंडाल लागल छल
स्टाल सब सजाकय राखल छल
मुदा खानपानक स्टाल पर व्यवस्थापक जीतू गोल छल
जीतुओक कोनो दोष नहि
ओकरा स्थानीय लोक गैस चुल्हा नहि जरबय दैक मैदान मे
खुल्ला मैदान मे खाना पकेबाक लेल विरोध भेलैक
ताहि कारण सबटा योजना बिगड़ि गेलैक
समय पर भोजन नहि कराओल जा सकलैक
मुदा धीरे-धीरे सब बात एलैक पटरी पर
कारण मुख्य उद्घाटन सत्र आरम्भ कय देल गेलैक
मुख्य अतिथि उपप्रधान कानून ओ न्याय मंत्री उपेन्द्र यादव छलाह
जे एक दिन पूर्वहि मौसमक अनिश्चित गति केँ भँपैत आबि गेल रहथि
से किसलय कृष्ण जीक संचालन मे जखन शुरू भेलैक सत्र
जानकी जीक कृपा सँ डेढ सौ सँ दुइ सौ लोक केँ बजा लेल गेलनि मंचहि पर
हौ बाबू! तैयो छुटि गेलाह किछु लोक जे मंच पर अबय योग्य रहथि
चलू, कि करबय, राम भरोसे सबटा काज छल से कोहुना सम्हैर गेल
उद्घाटन सत्र केर मंच सजि गेल आ प्रस्तुति सब गजब मनमोहक रहल
वितीशा ओ प्रतिभाक भैरवि वन्दना पर नृत्य
रश्मि रानी, अविनाश ओ रामा मंडल भैयाक स्वागत गीत
तेजलाल भाइजी ओ पंकजजीक स्वागत संबोधन
संयोजक-सह-अध्यक्षक विषय प्रवेश
बीच-बीच मे झुम्मर, झरी-झरी, नारदी कीर्तन, आदि
छोट-छोट मन्तव्यक संग विशाल सम्मान कार्यक्रम
चलैत रहल – चलैत रहल – चलिते रहल….!
आर तेकर बाद संध्याकाल मे भेल सांस्कृतिक कार्यक्रम
मिथिलारत्न सँ सम्मानित “सुरेश पंकज, वीरेन्द्र झा, आभास लाभ”
“रश्मि रानी, अविनाश, संजीव कश्यप, कइएक गायक-गायिका”
आर मंच संचालन मे वन्दनाजीक सहयोग बीच किसलयजी स्वयं
दर्शक दीर्घा मे एक सँ बढिकय एक भूप लोकनि
सब तरहें रातिक दस बजे धरि चलल रहय सांस्कृतिक कार्यक्रम
एम्हर जानकी सदन मे सब अतिथि लोकनि केँ चलि रहल छलन्हि भोजन
राति भरि भेल आरो कतेको कार्यक्रम
सदनक बड़का सभागार मे सब कियो जुटि गेल छलाह
हमहूँ ओतहि रही जतय परमादरणीय कुञ्जबिहारी मिश्र सन गायक
सुरेश पंकज आ केदार कुमर समान गायक
किशोर भैया आ तेजलाल भाइजीक संग किसलय कृष्णजीक संचालन
खूब जमलैक जखन मिलि बैसल रही किछु यार
जीवू बाबूक ओ खिलखिलाहट आ कतेको दर्शक संग
ई छल राति २ बजे धरिक सेशन!!
भोरे ६ बजे सँ चाहक चलल दौर
दोसर दिन दू ठाम कार्यक्रम केर शेड्युल बनेबाक कार्य
किशोर भैयाक संग किसलयजीक सुझाव मे
कोहुना बना सकलहुँ दोसर दिनक कार्यक्रमक शेड्युल
रजत सभागार मे के-के विद्वान कोन-कोन विषय पर बजताह
हाटखोला मैदान मे कखन कि-कि कार्यक्रम कयल जायत
सब बातक एकटा खाका तैयार करैत बाजि गेल दस
नास्ता कयला उपरान्त सब कियो पहुँचि गेलाह सभागार मे
ओतय सब केँ सब जानकारी करबैत आरम्भ भेल सेशन
सम्मानित व्यक्तिक व्यक्तित्व पर राखल गेल विचार
मोरंग आ प्रदेश १ मे मैथिलीक इतिहास पर रामनारायण देव सर
नेपालक संविधान आ छटपटाइत मातृभाषा पर रामरिझन यादव सर
संग मे डा. राम अवतार यादव सर, डा. योगेन्द्र प्रसाद यादव सर,
डा. राम भरोस कापड़ि भ्रमर आ रमेश रंजन झा भाइजी,
मुख्य आतिथ्य रहलनि डा. लबदेव अवस्थी, भाषा आयोग अध्यक्षक
जबरदस्त गरमागरम विमर्श भेल
सब खुलिकय बजलाह आ एकटा निस्तुकी निर्णय कयलनि
१०-बुँदे घोषणापत्र जारी भेल!
ओम्हर हाटखोला मैदान मे वन्दना चौधरी द्वारा संचालन करैत
महिला शक्ति सभ केँ सहभागिता लेल आह्वान
सांस्कृतिक प्रस्तुति आ कवि सम्मेलन मे लगभग १०० कवि
लगातार ११ बजे सँ ५ बजे धरि चलल मिश्रित सत्र
बीच मे २ बजे एलाह प्रमुख अतिथि पर्यटन मंत्री माननीय जगदीश कुसियैत
हुनकर हाथ सँ दियाओल गेल दर्जनों सम्मानित व्यक्ति केँ सम्मान
आर तखन शुरू भेल समापन सत्र
डा. बैजू बाबू महासचिव आ अमैस अध्यक्ष डा. महेन्द्र नारायण राम संग
नेपाल संयोजक डा. रामभरोस कापड़ि भ्रमर सर संग
चेतना समिति पटनाक अध्यक्ष विवेकानन्द झा सर
भारदह सँ पहुँचल सम्मानित स्रष्टा कुन्दन कुमार मंडल भाइ
आयोजक समिति मैथिली एसोसिएशनक सम्पूर्ण कार्यकर्ता
स्वागताध्यक्ष पंकज वर्मा ओ तेजलाल कर्ण जी
सलाहकार रामरिझन यादव सर आ हमर धर्मपत्नी वन्दनाजी
अपूर्व सहयोगी रंजू बहिन, पूनम बहिन, वसुन्धराजी, विभाजी,
ममता कर्णजी, सुमन समाज भाइजी, भाष्कर भाइ,
ओम प्रकाश साह उपाध्यक्षजी, जितेन्द्र ठाकुर पत्रकार भाइ,
अबधेश झा, नेपाल पत्रकार महासंघ केर केन्द्रिय सदस्य,
आर समस्त प्रतिनिधि लोकनि
ताहि बीच सोच-नेपाल केर एक सँ बढिकय एक सांस्कृतिक प्रस्तुति
पमरिया नाच, होली, आदि….
सङ्गोर समूह द्वारा भाषा आ बोलीक बारे जनजागृति करयवला डकुमेन्ट्री
मैथिली फिल्म पर पूर्णेन्दु झा जी द्वारा संबोधन
कुन्दन जी द्वारा युवा पुस्ता केँ भारवहन लेल संकल्प
कतेको रास बात आ कतेको लोकक सम्मान… सब किछु भेल!
अन्त मे कार्यकारिणीक घोषणा कयलनि बैजू बाबू
ऐगला सम्मेलनक स्थान बनल “वृन्दावन”, भारत
हम कल जोड़िकय सब सँ क्षमायाचना कयल
“कहल सुनल सब क्षमा करियौ यौ भोला बाबा मेटी दियौ सब अपराध”
समदाउनिक एक पंक्ति सँ भीजल आँखि विदाह भऽ गेलहुँ!
हरिः हरः!!
केना केना कि भ गेलइ
बुझबो नहि केलियै
नेह जुड़ल एतबे बुझल
आर हम किछु न बुझलियै
मन पवित्र आ नेत सही
से बुझले छल
नियतिक चोटक दर्द
स्नेहवश सब सहलियै
केना केना….
प्रेम करब से करिते रहब
से गछने रही
प्रेमहि भाव मे अपनहुँ
देखलहुँ खूब नहेलियै
केना केना….
निश्छल भाव निःस्वार्थ मित्रता
निमहल ई जीवन
संग अहाँक पाबि हम
देखू तैरियै गेलियै
केना केना….
हरि हर!!